GBE BUBU Albanian Arabic Armenian (West) Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Macedonian Malagasy Malayalam Marathi Myanmar Norwegian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nYUDATƆ Hasid-subɔsubɔha me tɔ siwo nɔ anyi le ƒe alafa evelia D.M.Ŋ. bua wo ɖokui nuteƒewɔla akuakuawoe. Woƒe ŋkɔa tso cha·sidhʹ, si nye Hebrigbe me nya vevi si wozãna na “nuteƒewɔwɔ” me. Woɖee tso ŋkɔnya cheʹsedh, si me woɖena zi geɖe be “amenuveve,” “nuteƒewɔwɔ ƒe lɔlɔ̃,” “dɔmenyonyo” “dɔmekɔkɔ,” nublanuikpɔkpɔ” me. Theological Dictionary of the Old Testament gblɔ be cheʹsedh “tsɔa dzo ɖe nu ŋu, edoa vivi ɖe ame ŋu, eye wòdoa dzi [eye] menye ame ƒe nɔnɔme koe wònye o ke nusi nɔnɔme sia ʋãa ame wòwɔna hãe. Enye nuwɔna si kpɔa ame ƒe agbe ta alo doa agbe ɖe ŋgɔ. Enye xɔxɔ na amesi dzi nu dzɔ ɖo alo amesi le fu kpem. Enye xɔlɔ̃dzedze ame.”\nEdze ƒã be le gbegbɔgblɔ geɖe me la, nya ɖeka aɖeke mate ŋu aɖe Hebrigbe me nya sia me bliboe abe alesi wozãe le Biblia me ene o. Aleke ke wòɖale o, nuteƒewɔwɔ si wozã le Biblia me fia nu geɖe wu ŋugbedodowo dzi wɔwɔ nuteƒewɔwɔtɔe ko. Efia kukuɖeameŋu lɔlɔ̃tɔe kpakple afɔɖeɖe ŋutɔŋutɔ awɔ nu wòaɖe vi na ame bubuwo. Be nàte ŋu ase nusi nuteƒewɔwɔ akuakua nye gɔme la, bu alesi Yehowa ɖee fia Abraham, Mose, Dawid, Israel-dukɔa, kple ameƒome bliboa ŋu kpɔ.\nYehowa Ðe Nuteƒewɔwɔ Fia\nYehowa gblɔ na xɔlɔ̃a Abraham be: “Nye enye wò akpoxɔnu.” (Mose I, 15:1; Yesaya 41:8) Esiawo menye nya gbɔlo aɖe ko gbɔgblɔ o. Yehowa kpɔ Abraham kple eƒe aƒe ta eye wòɖe wo tso Farao kple Abimelex si me. Ekpe ɖe Abraham ŋu wòɖe Lot tso fia ene siwo bla hewɔ ɖeka si me. Yehowa gagbɔ agbe Abraham si xɔ ƒe 100 kple Sara si xɔ ƒe 90 ƒe vidzidziŋutete ale be dzidzimevi si ŋugbe wodo la nate ŋu ato wo dzi ava. Yehowa ƒoa nu kple Abraham edziedzi to ŋutegawo, drɔ̃ewo, kple mawudɔlawo dzi. Le nyateƒe me la, menye Abraham ƒe agbenɔɣi ɖeɖe koe Yehowa wɔ nuteƒe nɛ le o ke eɖee fia ɣeyiɣi didi aɖe le eƒe ku megbe hã. Yehowa wɔ ɖe ŋugbe si wòdo na Abraham ƒe dzidzimevi siwo nye Israel-dukɔa dzi, togbɔ be wodze go hã. Yehowa ƒe kadodo kple Abraham nye nuteƒewɔwɔ akuakua ɖeɖe fia—enye lɔlɔ̃ si woɖe fia to nuwɔwɔ me.—Mose I, ta 12 vaseɖe 25.\nWogblɔ be “Yehowa ƒo nu kple Mose ŋku me kple ŋku me, abe alesi ame ƒoa nu kple xɔlɔ̃a ene.” (Mose II, 33:11) Ẽ, kadodo kplikplikpli nɔ Mose kple Yehowa dome wu esi nɔ wo kple nyagblɔɖila bubu ɖesiaɖe si va do ŋgɔ na Yesu Kristo dome. Aleke Yehowa wɔ nuteƒee na Mose?\nEsi Mose nye ŋutsu si xɔ ƒe 40 si si ŋusẽ kple ŋutete le ta la, etso le eɖokuisi esi womedɔe o be yeaɖe eƒe dukɔ la. Gake ɣeyiɣia mede haɖe o. Eva hiã be wòasi aɖe eƒe agbe. Eyi ɖanyi alẽwo ƒe 40 sɔŋ le Midian. (Dɔwɔwɔwo 7:23-30) Gake Yehowa megblẽe ɖi o. Esi ɣeyiɣia de la, wokplɔ Mose gbɔe be wòava kplɔ Israel adzoe le Egipte.\nNenema ke Yehowa wɔ nuteƒe na Dawid, Israel-fia evelia si xɔ ŋkɔ la. Esi Dawid gakpɔtɔ nye ɖevi la, Yehowa gblɔ na nyagblɔɖila Samuel be: “Tso nasi ami nɛ, elabena eyae!” Tso ɣemaɣi dzi ko la, Yehowa kpɔ Dawid ta hefia mɔe nuteƒewɔwɔtɔe esime wònɔ tsitsim be wòava zu Israel-fia gbeɖeka. Yehowa ɖee tso “dzata kple sisiblisi si me” kpakple Filistitɔ-dzɔtsu Goliat si me. Ena Dawid ɖu Israel ƒe futɔwo dzi zi gbɔ zi geɖe, eye Yehowa ɖe Dawid tso Saul, ŋuʋãla si lé fui ƒe akplɔ si wòdi be yeatɔe si me.—Samuel I, 16:12; 17:37; 18:11; 19:10.\nNyateƒee, menye ame debliboe Dawid nye o. Le nyateƒe me la, ewɔ nuvɔ̃ gã geɖe. Ke hã Yehowa ɖe nuteƒewɔwɔ ƒe lɔlɔ̃ fia Dawid esi wòtrɔ dzime bliboe le esi teƒe be wòagblẽ ɖi. Le Dawid ƒe agbeme katã la, Yehowa tso enuenu be yeakpɔ eƒe agbe ta ana wòayi agbenɔnɔ dzi. Etso hexɔ na eya amesi ɖo xaxa me. Amenuvevee wònye vavã!—Samuel II, 11:1–12:25; 24:1-17.\nIsrael-dukɔ bliboa ge ɖe adzɔgbeɖeɖe ƒe ƒomedodo tɔxɛ aɖe me kple Yehowa esime wolɔ̃ ɖe Mose ƒe Sea ƒe nubabla me nudidiwo dzi le Sinai-toa gbɔ. (Mose II, 19:3-8) Eyata woƒoa nu le Israel ŋu be enɔ srɔ̃ɖeɖekadodo me kple Yehowa. Wogblɔ na Israel bena: ‘Yehowa yɔ wò abe srɔ̃nyɔnue nènye ene.’ Eye Yehowa gblɔ nɛ be: “Matsɔ amenuveve mavɔ akpɔ nublanui na wò.” (Yesaya 54:6, 8) Aleke Yehowa ɖe nuteƒewɔwɔ fia le ƒomedodo tɔxɛ sia mee?\nYehowa ŋutɔ doa ŋgɔ kpɔa Israel-viwo ƒe nu nuhiahiãwo gbɔ hedoa ŋusẽ wo kplii dome ƒomedodoa. Eɖe wo tso Egipte heƒo wo nu ƒu wozu dukɔ, eye wòkplɔ wo va “anyigba, si dzi notsi kple anyitsi bɔ ɖo” la dzi. (Mose II, 3:8) Enaa gbɔgbɔ me nufiame wo edziedzi to nunɔlawo, Lewi-viwo, kple nyagblɔɖila kple dɔla siwo va ɖe wo nɔewo yome enuenu dzi. (Kronika II, 17:7-9; Nexemya 8:7-9; Yeremya 7:25) Ne dukɔa trɔ ɖe mawu bubuwo subɔsubɔ ŋu la, Yehowa ɖɔa wo ɖo. Ne wotrɔ dzime la etsɔnɛ kea wo. Le nyateƒe me la, ‘srɔ̃nyɔnu’ si ƒe nya sẽe Israel dukɔa nye. Gake Yehowa metsia dzi hegblẽa wo ɖi o. Le ŋugbe si wòdo na Abraham ta la, Enɔ Israel-viwo ŋu nuteƒewɔwɔtɔe vaseɖe esime Eƒe tameɖoɖowo ɖe wo ŋu va eme. (Mose V, 7:7-9) Kpɔɖeŋu deŋgɔ ka gbegbe enye esi na srɔ̃tɔ siwo li egbea!\nYehowa ɖea nuteƒewɔwɔ fiaa ameƒome bliboa hã elabena enaa agbemenu vevi siwo hiã amesiame, woɖanye ame dzɔdzɔewo alo ame vɔ̃ɖiwo o. (Mateo 5:45; Dɔwɔwɔwo 17:25) Gawu la, etsɔ Via na tafevɔsae ale be ameƒomea katã nate ŋu akpɔ ɖeɖe tso nuvɔ̃ kple ku ƒe kluvinyenye me bene woate ŋu akpɔ mɔ na agbe mavɔ deblibo nɔnɔ le Paradiso me. (Mateo 20:28; Yohanes 3:16) Tafea nana nye nu gãtɔ kekeake si wòwɔ be wòakpɔ agbe ta ahadidii ɖe edzi. Enye “xɔxɔ na amesi dzi nu dzɔ ɖo alo amesi le fu kpem” nyateƒe.\nTsɔ Nuwɔna Ŋutɔŋutɔ Ðo Kpe Wò Nuteƒewɔwɔ Dzi\nEsi nuteƒewɔwɔ sɔ kple amenuveve ta la, gɔmesese vevi si nye nuwɔwɔ na ame nɔewo dze le eme. Ne wove nuwò la, ekema woate ŋu akpɔ mɔ tso gbɔwò be nàwɔ nenema ke. Ðe wotsɔa nuteƒewɔwɔ ɖoa nuteƒewɔwɔ teƒe. Nusi fia be Dawid nya nusiwo cheʹsedh fia la dze le eƒe nya siawo me be: “Made ta agu ɖe wò gbedoxɔ kɔkɔe la ŋgɔ, eye makafu wò ŋkɔ.” Nukata? “Le wò amenuveve kple wò nyateƒe la ta.” (Psalmo 138:2) Esi Dawid nye amesi nu Yehowa ve ta la, eʋãe be wòade ta agu nɛ ahakafui. Eyata ɖe woʋãa mí be míaɖo eteƒe na Yehowa ne míele ŋugble dem le alesi wòve mía nui ŋua? Le kpɔɖeŋu me ne wole Yehowa ƒe ŋkɔ ŋu gblẽm la, ɖe alesi nètsɔ ɖe le ŋkɔ nyui si le eŋu me ʋãa wò be nàƒo nu aʋli etaa?\nAleae wòdzɔ le ame aɖe si míatsɔe be enye Kristotɔ yeye kple srɔ̃a gome esime wode ƒometɔ aɖe si ku le dzokekefɔku aɖe me ƒe ku teƒe. Menye subɔsubɔha aɖeke ƒe kunuwɔwɔ wònye o, eye woɖe mɔ na vavalawo be woagblɔ nusi wònya tso ame kukua ŋuti. Nuƒola ɖeka te fɔbubu Mawu ɖe alesi ɖekakpuia ku kpata ta henɔ gbɔgblɔm be, ‘Mawu hiãe le dziƒo eyata wòkplɔe dzoe.’ Mía nɔviŋutsua kpɔ be yemate ŋu azi kpi ɖe nya ma dzi o. Elia yi nuƒolaawo ƒe kpuia dzi, togbɔ be Biblia alo nuŋlɔɖi aɖeke gɔ̃ hã menɔ esi o. Ebia be: “Ðe miesusu be Mawu ŋusẽkatãtɔ, nublanuikpɔla si sea veve ɖe ame nu da asi ɖe nudzɔdzɔ siawo tɔgbe dzia?” Emegbe eyi edzi ƒo nuƒo aɖabaƒoƒo ewo tso tame hezã Ŋɔŋlɔa me kpukpuiwo tsɔ ɖe nusita míekuna, nusi Mawu wɔ be wòaɖe ameƒomea tso ku me, kple mɔkpɔkpɔ wɔnuku si li be amewo afɔ ɖe tsitre ava nɔ agbe mavɔ le paradisonyigba dzi me. Enumake ame 100 kple edzivɔ siwo va la ƒo asikpe ɣeyiɣi didi aɖe. Emegbe nɔvia gblɔ be: “Dzi medzɔm le ememe nenema gbegbe kpɔ o. Meda akpe na Yehowa be wòfia eƒe nunyam eye be wòna mɔnukpɔkpɔ su asinye be makɔ eƒe ŋkɔ kɔkɔe la ŋu.”\nNuteƒewɔwɔ na Yehowa bia be míanye nuteƒewɔlawo le eƒe Nya, Biblia, dzi wɔwɔ me. Nukata? Elabena Biblia mee Yehowa fia alesi wòle be míanɔ agbee mí le. Le nyateƒe me la, se kple gɔmeɖose siwo le emee nye nyuitɔ kekeake kple esiwo ŋu viɖe gãtɔ kekeake le na agbenɔnɔ. (Yesaya 48:17) Mègana ame bubuwo ƒe nyaƒoɖeamenu alo wò ŋutɔ wò gbɔdzɔgbɔdzɔwo nawɔe be nàtra mɔ tso Yehowa ƒe sewo dzi wɔwɔ me o. Nɔ Mawu ƒe Nya dzi wɔwɔ dzi nuteƒewɔwɔtɔe.\nNuteƒewɔwɔ na Mawu bia be míanye nuteƒewɔlawo na eƒe habɔbɔa hã. Esi ƒeawo va le yiyim la, eva hiã be woawɔ ɖɔɖɔɖowo kple asitɔtrɔwo le alesi míese ŋɔŋlɔ aɖewo gɔmee ŋu. Nyateƒea enye be womenyi ame aɖeke wòɖi ƒo le gbɔgbɔ me wòde mía nu o. (Mateo 24:45-47) Ðikekenanɔmee la, Yehowa le megbe na eƒe habɔbɔ si li egbea. Ðe míawo hã míate ŋu awɔe nenema ke oa? Aleae A. H. Macmillan wɔe. Le ɣeyiɣi kpui si do ŋgɔ na eƒe ku me la egblɔ be: “Tso esime metsɔ ɖokuinye ɖe adzɔgbee na Mawu le ƒe blaevevɔetɔ̃ xɔxɔ me le September 1900 me la, mekpɔe be Yehowa ƒe habɔbɔa dzi ɖe edzi tso eƒe gɔmedzedze sue va zu dzidzɔmewo ƒe xexeame habɔbɔ si me tɔwo tsɔ dzonɔameme le gbeƒã ɖem eƒe nyateƒenyawoe. . . . Esi mekpɔ be nye subɔsubɔ na Mawu le anyigba dzi le nuwuwu gogom la, megaka ɖe edzi vevie wu tsã be Yehowa fia mɔ eƒe amewo eye wòna nusi tututu hiã wo le ɣeyiɣi nyuitɔ dzi.” Nɔviŋutsu Macmillan subɔ nuteƒewɔwɔtɔe ƒe 66 kloe vaseɖe esime wòku le August 26, 1966, dzi. Eɖo kpɔɖeŋu nyui aɖe le nuteƒewɔwɔ na Mawu ƒe habɔbɔ si wokpɔna me.\nHekpe ɖe nuteƒewɔwɔ na habɔbɔa ŋu la, ɖe míanye nuteƒewɔlawo na mía nɔewoa? Ne yometiti sesẽ dze ŋgɔ mí la, ɖe míayi edzi awɔ nuteƒe na mía nɔviŋutsuwo kple nɔvinyɔnuwoa? Le Xexemeʋa II wɔɣi la, mía nɔvi siwo le Netherlands ɖo kpɔɖeŋu nyui aɖe le nuteƒewɔwɔ me. Nazitɔwo ƒe Adzamekpovitɔwo tsɔ ŋutasesẽ nɔ gbe biam hamemegã aɖe si nɔ Groningen Hamea me, si ŋkɔe nye Klass de Vries, wodee ameɖekɛgaxɔ me ŋkeke 12 sɔŋ hena abolo kple tsi koe, eye emegbe wogabia gbee. Esi wotsɔ tu ɖo edzi henɔ ŋɔdzi dom nɛ be woawui la, wonae aɖabaƒoƒo eve be wòaʋu go afisi nɔvi siwo le dɔa nu le kpakple nyatakaka vevi bubuwo. Nya si Klass gblɔna koe nye be: “Miagase nya bubu aɖeke tso gbɔnye o. . . . Nyemazu yomemɔfiala o.” Zi etɔ̃ sɔŋ wotsɔ tua do ŋɔdzi nɛ. Mlɔeba la, Adzamekpovitɔawo na ta, eye woɖo Klass ɖe gaxɔ bubu me. Mefia nɔviawo yome mɔ gbeɖe o.\nÐe míawɔ nuteƒe na míaƒe ƒometɔ kpamkpam—si nye mía srɔ̃a? Ðe míewɔa nuteƒe le srɔ̃ɖeɖetam si míeka dzi wɔwɔ me abe alesi Yehowa wɔ ɖe nubabla kadodo si me wònɔ kple Israel dzi enea? Míganye amesiwo kuna ɖe wo nɔewo ŋu goŋgoŋ ko o, ke míawɔ nusiwo ana mía kple mía srɔ̃ dome nanɔ kplikplikpli hã. Xɔ ŋgɔ nàwɔ nusi ana wò srɔ̃ɖeɖea nanɔ dedie. Miwɔ nu ɖekae, miɖo dze faa kple mia nɔewo nanekemaɣlamaɣlae, mikpe ɖe mia nɔewo ŋu eye mide dzi ƒo na mia nɔewo, miɖo to mia nɔewo, miko nu ɖekae, mifa avi ɖekae, mife ɖekae, miwɔ dɔ ɖekae be miaɖo mia nɔewo ƒe taɖodzinuwo gbɔ, miwɔ nusi adze mia nɔewo ŋu, minye xɔlɔ̃wo. Nɔ ŋudzɔ vevie be ame bubu ƒe nu negalé dzi na wò o. Togbɔ be enyo eye wòsɔ be míadze si amewo ahadze xɔlɔ̃ kplikplikpli kple ame bubu siwo le srɔ̃ɖeɖea go do hã la, ele be srɔ̃tɔwo ƒe lɔlɔ̃ nanɔ mia kple srɔ̃wo ɖeɖe ko dome. Mègana ame aɖeke nage ɖe mia kple srɔ̃wò dome o.—Lododowo 5:15-20.\nYi edzi nànye nuteƒewɔla na xɔ̃wò xɔsetɔwo kple ƒometɔwo. Ne ƒeawo va le yiyim la, mègaŋlɔ wo be o. Kadodo nenɔ mia dome, ŋlɔ agbalẽ na wo, ƒo ka na wo, srã wo kpɔ. Aleke ke agbea le o, dze agbagba be màdo ŋukpe wo o. Na dzi nadzɔ wo bene woate ŋu agblɔ be yewonya wò alo do ƒome kple wò. Nuteƒe si nàwɔ na wo ana nàwɔ nu nyui si nèɖo kplikpaa be yeawɔ eye anye dzideƒo na wò.—Ester 4:6-16.\nẼ, nuteƒewɔwɔ akuakua bia be woaɖe afɔ ŋutɔŋutɔ akpɔ ƒomedodo veviwo ta. Wɔ nusi nàte ŋui be nàɖo Yehowa ƒe amenuveve teƒe nɛ. Srɔ̃ Yehowa ƒe nuteƒewɔwɔ le nuwɔwɔ kple Kristo-hamea me tɔwo, srɔ̃wò, ƒometɔwo, kple xɔlɔ̃wo me. Tsɔ nuteƒewɔwɔ gblɔ Yehowa ƒe nɔnɔme nyuiwo ŋu nyawo na hawòviwo. Hakpala la gblɔe nyuie esime wògblɔ be: “Madzi ha le Mawu ƒe amenuveve ŋu ɖaa, matsɔ nye nu aɖe gbe ƒã eƒe nuteƒewɔwɔ le dzidzimewo katã me.” (Psalmo 89:2) Ðe meʋa mí be míate ɖe Mawu sia tɔgbe ŋu oa? Nyateƒee, “eƒe amenuveve li tegbee.”—Psalmo 100:5.\nƉoe Ɖe Amewo Ɖoe Ɖe Amewo Nukae Wòfia be Woanye Nuteƒewɔla?\nw01 10/1 axa 20-23


Yehowa Ðasefowo Ƒe Ƒe 2015 Takpekpe Gãwo Adze Egɔme\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Turkish Ukrainian Xhosa Yoruba\nNEW YORK—Yehowa Ðasefowo adze woƒe ƒe 2015 takpekpe gãwo gɔme le May 22 dzi le United States (États-Unis). Ƒe 2015 “Srɔ̃ Yesu!” Yehowa Ðasefowo Ƒe Takpekpe Gã ayi edzi le xexea me godoo va se ɖe January 2016 me. Le nuto ɖe sia ɖe si me woawɔ takpekpea le me la, Ðasefowo akpe amewo kwasiɖa etɔ̃ sɔŋ be woade takpekpea kpli yewo femaxee.\nAƒetɔ J. R. Brown, si nye Yehowa Ðasefowo ƒe nyanuɖela le woƒe dɔwɔƒegã le Brooklyn, New York gblɔ be: “Ƒe sia me ƒe takpekpea ƒe tanya he susu yi Yesu Kristo dzi be enye ame si wonya le xexea me godoo eye wòɖo kpɔɖeŋu nyui ɖi na ame ɖe sia ɖe ƒomevi kple dekɔnu ɖe sia ɖe me tɔwo. Míeka edzi be nu yeye siwo woaɖe fia ku ɖe Yesu ƒe agbemenudzɔdzɔwo ŋu ado dzidzɔ na amewo. Wotrɔ asi le ƒe sia me ƒe takpekpe si me video wɔdɔɖeamedziwo le ŋu be wòakpe ɖe mía ŋu míasrɔ̃ Yesu le míaƒe gbe sia gbe gbenɔnɔ me. Ðoɖowɔɖia ana nyaselawo nakpɔ gome le takpekpea me bliboe.”\nAkpɔ ŋkeke kple teƒe siwo woawɔ Ƒe 2015 “Srɔ̃ Yesu!” Nutome Gã Takpekpe le le míaƒe nyatakakadzraɖoƒe si nye jw.org/ee. Nyadzɔdzɔgblɔlawo ate ŋu ado ka kple Yehowa Ðasefowo ƒe alɔdzedɔwɔƒe si te ɖe wo ŋu bene woaxɔ Ðasefowo teƒenɔla si woakpɔ ne wodi be yewoava lé takpekpea me wɔnawo la ƒe ŋkɔ kple nyatakaka bubuwo.


Yosef Ðe Drɔ̃e Gɔme Na Farao | Srɔ̃ Woƒe Xɔse\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Luvale Macedonian Malagasy Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Waray-Waray Xhosa Yoruba Zapotec (Isthmus) Zulu\nYOSEF le zɔzɔm le xɔdomemɔa dzi, ete fifia vlevlevle le dɔ sesẽ si wòwɔ le ŋdɔ si le vevem nagbonagboa te la ta. Ŋdɔ nɔ ʋuʋu sesĩe le Egipte ɣemaɣi ale gbegbe be gaxɔa me xɔ dzo abe kpodzo me ene. Ewɔ abe Yosef nya kpe siwo wotsɔ ɖo gaxɔa ƒe gliawo dometɔ ɖe sia ɖe kple woƒe dometsotsoawo siaa ɖekaɖeka ene. Afi mae zu enɔƒe fifia. Enye nyateƒe be wodea bubu eŋu vevie le afi sia ya, gake gamenɔla ko wògakpɔtɔ nye.\nKpɔ ale si wòanɔ ablɔɖe si me wònɔ le wo de Xebron, si nye tonuto me, afi si wòkplɔa fofoa ƒe alẽwo le la susumee ɖa! Axɔ abe ƒe 17 ene esime fofoa, Yakob, dɔe be wòazɔ kilometa geɖe ayi teƒe didi aɖe. Ekpɔe azɔ be drɔ̃eƒenya koe ablɔɖe ma si nɔ ye si tsã la nye na ye fifia. Yosef nɔviŋutsu ŋuʋãlawo lé fui vevie hetso ɖe eŋu kutɔkutɔe, eye wotsɔe dzra kluvii. Esia wɔe be wokplɔe yi keke Egipte ke; gbã la, esubɔ le Egiptetɔwo ƒe fiaŋume si ŋkɔe nye Potifar ƒe aƒe me. Yosef kpɔ eƒe aƒetɔ ƒe nuwo dzi nyuie va se ɖe esime woda alakpa ɖe esi be etee kpɔ be yeade asi Potifar srɔ̃ ŋu, eye esia tae wòle gaxɔ sia me ɖo. *—Mose ƒe Agbalẽ Gbãtɔ ta 37 kple 39.\nFifia Yosef xɔ ƒe 28; gake gbã la, ezu kluvi, eye emegbe wolée de gaxɔ me, si wɔe be ƒe ewoe nye esia wòle fu siawo katã kpem. Kpuie ko la, agbea meva nɔ nɛ abe ale si wòkpɔ mɔ nɛ ene o. Ðe woava ɖe asi le eŋu le gaxɔa me gbe ɖeka? Ðe wòagava kpɔ fofoa si ku amegã alo nɔviaŋutsu, Benyamin, si gbɔ melɔ̃a nu le o la akea? Ɣeyiɣi didi kae wòanɔ tomegaxɔ sia me ase ɖo?\nÐe nèse le ɖokuiwò me abe Yosef ene kpɔa? Ɣeaɖewoɣi la, nuwo meva yina abe ale si míekpɔ mɔ nɛ esime míenye sɔhɛwo la ene kura o. Ɛ̃, dzigbãnyawo tea ŋu tɔa ka ɖe nu va tua mí, eye ate ŋu asesẽ be míanya ale si míawɔ ado le eme alo ado dzi. Na míakpɔe ɖa be nu kae míate ŋu asrɔ̃ tso xɔse si nɔ Yosef si la me hã.\nYosef nyae be yeƒe Mawu, Yehowa, meŋlɔ ye be kpɔ gbeɖe o, eye esia nyanya anya kpe ɖe eŋu godoo be wòdo dzi. Esi wòle gaxɔ me le dzronyigba dzi gɔ̃ hã, Yehowa yi edzi nɔ eyram. Esia tae Biblia gblɔ be: “Yehowa nɔ kple Yosef, eye wòna gaxɔdzikpɔla ƒe dzime kɔ ɖe eŋu, eye wòve enu.” (1 Mose 39:21-23) Esi Yosef kpɔtɔ nɔ dɔ dzi sesĩe ta la, eyi edzi na mɔnukpɔkpɔ eƒe Mawu la be wòadudu yayra akɔ ɖe edzi. Aleke gbegbe wòafa akɔ nɛ enye esi be wòanyae be Yehowa megblẽ ye ɖi kpɔ gbeɖe o!\nÐe Yehowa di be Yosef nanɔ gaxɔ sia me ɖaa? Ne Yosef bu nya sia ŋu gɔ̃ hã, mate ŋu aɖo eŋu o, eye anɔ eme godoo be edo gbe ɖa tso eŋu na Mawu. Abe ale si wòdzɔna zi geɖe ene la, gbedodoɖa mawo ƒomevi ƒe ŋuɖoɖowo mevana abe ale si wokpɔa mɔ nɛ ene o. Gbe ɖeka, hoowɔwɔ nɔ edzi yim le gaxɔa me esime wokplɔ gamenɔla yeye eve aɖewo vɛ—wonye amegãwo le Farao ƒe dɔdzikpɔlawo dome. Ðeka nye fia la ƒe abolomelawo ƒe amegã; eye evelia nye eƒe ahakulawo ƒe amegã.—1 Mose 40:1-3.\nDzɔlawo ƒe amegã tsɔ ame eve siwo nye bubumewo tsã la de asi na Yosef be wòakpɔ wo dzi. * Gbe ɖeka ƒe zã me la, wo ame evea siaa ku drɔ̃e ɖefuname aɖe wotɔwotɔwoe. Esi Yosef kpɔ wo ŋdi ma la, ede dzesii be dzi mele wo dzɔm o. Eya ta ebia wo be: “Nu ka wɔ mieɖo adã egbea ale?” (1 Mose 40:3-7) Ðewohĩ, eƒe ɖetsɔlemea na ŋutsuawo ka ɖe edzi be anyo be yewoaɖe yewoƒe kuxia dzi nɛ. Gake Yosef ya menya o, ke hã dzeɖoɖo ma awɔe be nuwo ava trɔ keŋkeŋ le eƒe agbe me. Gake ne ɖe Yosef metsɔ ɖe le eme na wo kura o la, ɖe wòava eme be woaɖo dze tso woƒe kuxiawo ŋu nɛa? Ale si wòwɔ nui la ate ŋu ana míabia mía ɖokui be, ‘Ðe metsɔa ɖe le eme na hanyevi amegbetɔwo heɖenɛ fiana be mexɔ Mawu dzi sea?’\nYosef nyo dɔme na ehati gamenɔlawo eye wòde bubu wo ŋu\nŊutsu eveawo ɖe eme be drɔ̃e ɖefuname si yewoku la na yewotsi dzodzodzoe eye yewomese egɔme hã o—nu si gagblẽ nyaa ɖe edzie nye be ame aɖeke meli aɖe egɔme na yewo o. Egiptetɔwo dea asixɔxɔ gã aɖe drɔ̃ewo gɔme sese ŋu eye woɖoa ŋu ɖe ame siwo gblɔna be yewonye drɔ̃egɔmeɖelawo la ŋu vevie. Ŋutsu eveawo menya be Yosef ƒe Mawu, Yehowa, ye na yewoku drɔ̃eawo o. Gake Yosef ya nya. Eya ta ede dzi ƒo na wo be: “Alo drɔ̃e gɔmeɖeɖe la menye Mawu tɔe oa? Gake milĩi nam ko!” (1 Mose 40:8) Biblia nusrɔ̃viwo gakpɔtɔ dea asixɔxɔ gã aɖe Yosef ƒe nya mawo ŋu va de asi na egbea. Ne ɖe sɔlemedela ɖe sia ɖe abɔbɔ eɖokui alea ɖe! Ehiã be míalɔ̃ faa aɖe asi le ɖokuidodoɖedzi kple dada ŋu ahatrɔ ɖe Mawu ŋu be wòakpe ɖe mía ŋu míase eƒe nyaa gɔme nyuie.—1 Tesalonikatɔwo 2:13; Yakobo 4:6.\nAhakulawo ƒe amegã lĩ eƒe drɔ̃ea gbã. Elĩ drɔ̃e si wòku tso wainka si ɖe alɔ etɔ̃ si dzi wainkpowo tse ɖo la ŋu na Yosef. Waintsetseawo ɖi, eye ahakulaa fia wo me tsi ɖe kplu me na Farao. Dzidzɔtɔe la, Yehowa na Yosef se drɔ̃ea gɔme enumake. Egblɔ na ahakulaa be wainka ƒe alɔ etɔ̃awo nye ŋkeke etɔ̃; eya ta le ŋkeke etɔ̃agbe la, Farao agatsɔe aɖo eƒe dɔ nu wòanye eƒe ahakula abe tsã ene. Esi ahakulaa ƒe dzi dze eme eye wògbɔ fũu la, Yosef yi edzi gblɔ nɛ be: “Meɖe kuku, ve nunye, eye nàɖo ŋku dzinye na Farao.” Yosef ɖe eme nɛ be ɖe wolé ye le yewo de hedzra kluvii eye fifia wolé ye de gaxɔ me madzemadzee.—1 Mose 40:9-15.\nEsi abolomelaa kpɔ bena Yosef gblɔ nya nyui na ahakulaa tso eƒe drɔ̃ea ŋu la, dzi ɖo eƒo wòbia Yosef be wòaɖe drɔ̃e si yeku, esi me yekpɔe be yetsɔ abolo kusi etɔ̃ ɖe ta eye xeviwo va le aboloawo ɖum le kusi etametɔa me la gɔme na ye. Mawu na Yosef se nya sakɔ sia hã gɔme. Gake menye nya nyui ye wònye na abolomelaa o. Yosef gblɔ nɛ be: “Drɔ̃e la gɔme enye si: Kusi etɔ̃awo nye ŋkeke etɔ̃. Le ŋkeke etɔ̃agbe la, Farao atso ta le nuwò, eye wòahe wò ɖe ati ŋu, eye xeviwo ava ɖu wò ŋutilã.” (1 Mose 40:16-19) Yosef ɖe gbeƒã Mawu ƒe gbedeasi si nye nya nyui kple esi nye ʋɔnudɔdrɔ̃, siwo ava eme kpuie la dzinɔameƒotɔe abe ale si Mawu subɔla wɔnuteƒewo katã wɔnɛ ene.—Yesaya 61:2.\nŊkeke etɔ̃agbe la, Yosef ƒe nyawo va eme pɛpɛpɛ. Farao ɖu eƒe dzigbezã—gake Mawu subɔla siwo nɔ anyi le Biblia-ŋlɔɣiwo ya meɖua azã sia o—eye wòdrɔ̃ ʋɔnu eƒe dɔla eveawo. Wotso kufia na abolomelaa abe ale si Yosef gblɔe ene, gake wogatsɔ ahakula ya ɖo eƒe dɔ nu abe tsã ene. Gake nublanuitɔe la, ŋutsu ɖekematsɔlemetɔ ma ŋlɔ Yosef be keŋkeŋ.—1 Mose 40:20-23.\n“GBEÐE, MENYE NYEE O”\nƑe eve sɔŋ va yi. (1 Mose 41:1) Wò ya kpɔ ale si wòate ɖe Yosef dzii ɖa! Ðewohĩ tso esime Yehowa na wòse ahakula kple abolomela ƒe drɔ̃e ɖefunameawo gɔme la, eva nɔ mɔ kpɔm vevie wu tsã. Tso ŋkeke ma dzi la, ne ŋu nya ke ko la, Yosef kpɔa mɔ vevie be ɖewohĩ esiae nye ŋkeke si dzi woaɖe asi le ye ŋu—gake gbeɖe; ɖeko wògayia eƒe dɔwo dzi le gaxɔa me abe ale si wòwɔna ɖaa ene. Naneke metrɔ o. Dzidodo le ƒe eve mawo mee anya sesẽ na Yosef wu ɖe sia ɖe. Ke hã mena ta o; eyi edzi ɖo ŋu ɖe eƒe Mawu, Yehowa, ŋu kokoko. Dzi meɖe le eƒo o, ke boŋ eɖoe kplikpaa be yeado dzi, eye ɖeko ŋusẽ yeye gaɖo eŋu le ɣeyiɣi sesẽ mawo me.—Yakobo 1:4.\nLe ɣeyiɣi sesẽ siawo me la, mía dometɔ kae mehiã dzidodo o? Hafi míado dzi le agbemekuxi siwo nu gbea tsotso me la, míehiã dzigbɔɖi, tameɖoɖo kplikpaa, kple ŋutifafa si tsoa Mawu ɖeɖe ko gbɔ. Mawu ate ŋu akpe ɖe mía ŋu míaɖu dziɖeleameƒo dzi eye míalé mɔkpɔkpɔ me ɖe asi abe ale si wòwɔe na Yosef ene.—Romatɔwo 12:12; 15:13.\nÐewohĩ, ahakulaa ŋlɔ Yosef be, gake Yehowa ya meŋlɔe be kpɔ gbeɖe o. Gbe ɖeka, esi Farao le alɔ̃ dɔm le zã me la, eku drɔ̃e eve aɖewo siwo tsi susu me nɛ ɖikaa. Le drɔ̃e gbãtɔa me la, fia la kpɔ nyinɔ adre siwo nyo eye woda ami, siwo do tso Nil-tɔsisi la me, eye nyinɔ vloe adre siwo ɖiku nyatsã la hã do ɖe wo yome. Nyinɔ ɖikuawo lé nyinɔ damiawo mi. Esia megbe la, egaku drɔ̃e bubu; ekpɔ liŋɔ adre, siwo ʋã, eye wodo ku la, do ɖe luti ɖeka ŋu. Eyome liŋɔ adre, siwo pepi lé, eye wolé bu la do; eye liŋɔ, siwo lé bu la, mi liŋɔ adre, siwo ʋã, eye wodo ku la. Esi ŋu ke eye Farao fɔ la, etsi dzodzodzoe le drɔ̃e siwo wòku la ta, eya ta ena woyɔ eƒe afakalawo kple nunyalawo vɛ. Gake wo dometɔ aɖeke mete ŋu ɖe drɔ̃eawo gɔme nɛ o. (1 Mose 41:1-8) Ðe womekpɔ nya aɖeke gblɔ tso drɔ̃eawo ŋu o loo alo ɖe wo dometɔ ɖe sia ɖe ɖe drɔ̃eawo gɔme ale si wòsusui ale be wo gɔme ɖeɖe tsi tsitre ɖe wo nɔewo ŋu o, míenya o. Aleke kee nyaa ɖale o, womete ŋu kpe ɖe Farao ŋu le mɔ aɖeke nu o—gake edi vevie be yease drɔ̃e sesẽ mawo gɔme godoo.\nAhakulaa va ɖo ŋku Yosef dzi mlɔeba! Eƒe dzitsinya ɖe fu nɛ vevie, eye wòƒo nu tso ɖekakpui ɖedzesi si ɖe eya ŋutɔ kple abolomela ƒe drɔ̃ea me na wo la ŋu na Farao. Enumake, Farao de se be woayi aɖakplɔ Yosef vɛ.—1 Mose 41:9-13.\nKpɔ ale si Yosef ase le eɖokui me esime Farao ƒe dɔlawo tsɔ eƒe gbedeasia vɛ nɛ ɖa. Ewɔ kaba ɖɔli eƒe awuwo helũ eƒe ge keŋ—anɔ eme be elũ ta kokoe hã, elabena nenemae Egiptetɔwo wɔna. Ðikeke mele eme o be edo gbe ɖa na Yehowa vevie be wòanɔ kpli ye ne Farao le gbe biam ye! Ɣeyiɣi kpui aɖe megbe la, eyae nye ema le tsitre ɖe fiagã la ŋkume le fiasã gã nyadri la me. Ŋutinyaa gblɔ be: “Farao gblɔ na Yosef bena: ‘Meku drɔ̃e, eye ame aɖeke mete ŋu ɖe egɔme nam o. Ke mese le ŋuwò bena, ne èse drɔ̃e ko la, èɖea egɔme.’” Yosef gabɔbɔ eɖokui le afi sia hã eye wòɖo ŋu ɖe Mawu ŋu hegblɔ be: “Gbeɖe, menye nyee o; ke Mawu agblɔ nu si nyo la na Farao.”—1 Mose 41:14-16.\nYosef gblɔ na Farao ɖokuibɔbɔtɔe be: “Gbeɖe, menye nyee o.”\nYehowa lɔ̃a ɖokuibɔbɔlawo kple nuteƒewɔlawo, eya ta mewɔ nuku o be ena Yosef se drɔ̃e siawo siwo gɔme nunyalawo kple afakalawo mete ŋu se o la gɔme. Yosef ɖe eme be gɔmesese ɖekae le Farao ƒe drɔ̃e eveawo si. Esi Yehowa na Farao ku drɔ̃ea zi eve la, efia be Mawu “ɖoe kplikpaa,” eye Mawu le ewɔ ge kaba. Nyinɔ damiawo kple liŋɔ siwo ʋã, eye wodo ku la nye ƒe adre si me nuɖuɖu ado agbogbo ɖe Egipte-nyigba dzi le, gake nyinɔ ɖiku adre siwo vloe ŋutɔ kple liŋɔ siwo pepi lé, eye wolé bu la nye ƒe adre si me dɔ ato le, le ƒe siwo me nuɖuɖu ado agbogbo la yome. Dɔwuamea nu asẽ ale gbegbe be agblẽ nu le dukɔa ŋu.—1 Mose 41:25-32.\nFarao kpɔe be Yosef ɖe drɔ̃eawo gɔme nyuie. Gake nu kae woawɔ? Yosef gblɔ nu si woawɔ la na Farao. Ehiã be Farao nadi ame si “dze aɖaŋu, eye tagbɔ li nɛ” la atsɔ aɖo anyigba la nu be wòaƒo agblemenuku siwo awɔ le ƒe adre siwo me nuɖuɖu ado agbogbo ɖe anyigbaa dzi la nu ƒu ɖe avawo me eye wòamae na hiãtɔwo le ƒe siwo me dɔ ato le la me. (1 Mose 41:33-36) Dɔ siwo Yosef wɔ va yi kple ŋutete siwo le esi la na wòdze nyuie awɔ dɔ sia, gake mehe susu va eɖokui dzi o. Eƒe ɖokuibɔbɔ na be esia meva susu me nɛ gɔ̃ hã o; ekpɔe be mehiã kura o, le xɔse si le esi ta. Ne míexɔ Yehowa dzi se vavã la, mahiã be míado mía ɖokui ɖe dzi alo adi nɔƒe gã nɔnɔ o. Míate ŋu aɖe dzi ɖi ahagblẽ nu sia nu ɖe Mawu ŋusẽkatãtɔ la si me!\n‘ÐE MÍATE ŊU AKPƆ AME AÐE ABE EYA ENE MAHÃ?’\nFarao kple eƒe dɔlawo katã kpɔe be nunya le Yosef ƒe aɖaŋuɖoɖoa me. Fia la ŋutɔ hã lɔ̃ ɖe edzi be Yosef ƒe Mawu lae na nunya sia Yosef. Eya ta ebia eƒe dɔla siwo le fiasãa me be: “Ðe míate ŋu akpɔ ame aɖe, si me Mawu ƒe gbɔgbɔ la le abe eya ene mahã?” Etrɔ ɖe Yosef ŋu hegblɔ nɛ be: “Esi Mawu ɖe nu siawo katã fia wò la, ame aɖeke meli, si dze aɖaŋu, eye wònya nu abe wò ene o. Eya ta wòe anɔ nye aƒe nu, eye nye dukɔ la katã aɖo to wò nyawo; negbe fiazikpui la ko matsɔ awu wò.”—1 Mose 41:38-41.\nFarao wɔ ɖe eƒe ŋugbedodoa dzi. Enumake, wodo aklala biɖibiɖi wu na Yosef. Farao tsɔ sikakɔsɔkɔsɔ de kɔ nɛ, eɖe eƒe ŋkɔsigɛ le asi tsɔ do nɛ, wotsɔ fia ƒe tasiaɖam ɖeka nɛ, eye fia la na ŋusẽe be wòatsa le anyigbaa katã dzi ahawɔ abe ale si wòɖo aɖaŋui ene. (1 Mose 41:42-44) Eya ta le ŋkeke ɖeka pɛ ko dzi la, woɖe Yosef le gaxɔ me eye wòva zu bubume le fiasã me. Efɔ ŋdi ma abe gamenɔla tsɛ aɖe ene, gake ezu dziɖula evelia kplɔ Farao ɖo hafi zã do. Eme kɔ ƒãa be Yehowa Mawu ɖo Yosef ƒe xɔse teƒe nɛ! Yehowa kpɔ nu madzɔmadzɔ siwo wowɔ ɖe esubɔlaa ŋu kple fu siwo katã wòkpe le ƒe mawo me. Eye wòkpɔ kuxi mawo katã gbɔ nyuie le ɣeyiɣi nyuitɔ dzi le mɔ nyuitɔ nu. Menye ɖeko Yehowa ɖoe be yeaɖɔ nu si wogblẽ le Yosef ŋu la ɖo ko evɔ o, ke boŋ eto esia dzi kpɔ Israel-vi siwo ava zu dukɔ blibo le etsɔme la hã ta. Míava dzro ale si wòwɔ esiae la me le nyati bubu si míava ta le esia yome la me.\nNe èle nɔnɔme sesẽwo me tom alo ɖewohĩ wole nu madzɔmadzɔ wɔm ɖe ŋuwò ƒe geɖe eye wòdze abe enu gbe tsotso ene la, dzi megaɖe le ƒowò o. Ðo ŋku Yosef dzi. Esi wònye be Yosef yi edzi nyoa dɔme, bɔbɔa eɖokui eye wòdo dzi helé eƒe xɔse me ɖe asi ta la, eto esia dzi na mɔnukpɔkpɔ Yehowa be wòva yrae mlɔeba.\n^ mm. 4 Kpɔ “Srɔ̃ Woƒe Xɔse” ƒe nyati siwo dze le August 1 kple November 1, 2014, ƒe Gbetakpɔxɔ me.\n^ mm. 10 Blema Egiptetɔwo ɖua abolo kple akpɔnɔvivi vovovo 90 sɔŋ. Eya ta ameŋkutae Farao ƒe abolomelawo ƒe amegãa nye. Eye eƒe ahakulawo ƒe amegã hã kpɔa dɔla geɖe siwo kpɔa egbɔ be Farao ƒe wain kple ɖewohĩ eƒe biya la nye adodoea la dzi, eye wokpɔa egbɔ hã be wole dedie ale be ame aɖeke nagade nu Egipte fiagã la ƒe aha me o. Elabena ɣemaɣi la, nugbeɖoɖo kple amewuwu nye nu si bɔ le fiaŋumewo dome. Eye ahakulawo ƒe amegã tea ŋu nyea fia la ƒe aɖaŋuɖolawo dometɔ ɖeka.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Lithuanian Malagasy Malayalam Myanmar Norwegian Polish Portuguese Punjabi Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Turkish Ukrainian Vietnamese\n▪ Esime Karen va ɖo kplɔ̃ɖoƒea la, mede miniti ewo teti hafi wòkpɔ ɖekakpui eve aɖewo va ɖo kple nugo gã geɖewo o. Nu siwo le nugoawo me la menɔ ɣaɣla ɖee o. Do ŋgɔ la, esee ɖekakpui mawo ke gblɔ be “nunono geɖe” ayi adzi le kplɔ̃ɖoƒea.\nGake Karen megblɔe na edzilawo o. Ewɔ nɛ be fefem koe ɖekakpuiawo nɔ. Eye be, kura gɔ̃ hã, ame tsitsi aɖewo anɔ aƒea me godoo. Kasia, Karen se gbe nyanyɛ aɖe le emegbe be: “Nu ka ƒe tsitree nètsi ɖe afi ma? Ðe nèdi be yeagblẽ azãa me na mía?” Esi Karen trɔ la, ekpɔ xɔlɔ̃a Jessica wòlé biyatukpa eve siwo woʋu tetie nye ema la ɖe asi. Jessica do ɖeka ɖe Karen gbɔ hegblɔ be, “Mègagblɔ nam be yemetsi aɖu agbe vi aɖe o lo!”\nKaren di be yeagbe. Gake exɔxɔ ƒe nyaƒoɖeanua nu sẽ wu ale si wòsusui. Menye aha lae dzroe o. Nya la koe nye be xɔlɔ̃a ye Jessica nye, eye Karen medi be yeanye azãmegblẽla abe ale si Jessica gblɔe ene o. Hekpe ɖe eŋu la, Karen bua Jessica abe nyɔnuvi nyuiwo dometɔ ɖeka ene. Eye ne eya kura le aha nom la, ke nu kae gblẽ le enono ŋu? Karen gblɔ na eɖokui be, ‘Biya koe ɖe. Mele abe atike muamewo zazã alo gbɔdɔdɔ ene o.’\nNE SƆHƐE nènye la, àte ŋu anɔ go dom tetekpɔ vovovowo. Zi geɖe la, esia tsoa ame siwo ƒe vidzinu to vovo gbɔ. Ramon, * si xɔ ƒe 17 la gblɔ be: “Nyɔnuviwo ɖea fu nam le suku ŋutɔ. Wodina be yewoanɔ asi kam ame ŋu ne yewoakpɔ be afi kae wòaɖe mɔ ɖe yewoƒe nuwɔnaa ŋu ase ɖo hã. Ne ègblɔ be womegawɔe o la, meɖoa to me na wo o!” Deanna, si hã xɔ ƒe 17 la hã to fuɖename ma tɔgbi me. Egblɔ be: “Ŋutsuvi aɖe te ɖe ŋunye hekpla asi kɔ nam. Meƒo eƒe abɔ ɖa enumake hegblɔ nɛ be, ‘Nu kae nye ema wɔm nèle nam? Nyemenya wò gɔ̃ hã o!’”\nÐewohĩ wò hã èle tetekpɔwo me tom, eye nèse le ɖokuiwò me be ɖeko nyaƒoɖeamenua nu le sesẽm ɖe edzi. Abe ale si Kristotɔ aɖe gblɔe ene la, “tetekpɔwo ɖea fu na ame abe ale si ame aɖe anɔ ʋɔ ƒom na wò atraɖii togbɔ be èŋlɔ nu kla ɖi be Mègaƒo Ʋɔa O hã ene.” Ðe nèdoa go tetekpɔwo enuenu wu ale si nèsusuia? Le kpɔɖeŋu me, ɖe nu siwo gbɔna la dometɔ aɖe zua tetekpɔ na wòa?\n□ Aha muame nono\n□ Atike muamewo zazã\n□ Amamaɖeɖenuwɔnawo kpɔkpɔ\n□ Gbɔdɔdɔ manɔsenu\n□ Bubuwo ․․․․․\nNe èkpɔe be nu siawo dometɔ aɖe zua tetekpɔ na ye la, mègaƒo nya ta enumake be yemedze anye Kristotɔ o. Àte ŋu asrɔ̃ ale si nàɖu dzodzro vɔ̃wo dzi ahakpe akɔ kple tetekpɔwo dzidzedzetɔe. Alekee nàte ŋu awɔ esiae? Nu siwo gbɔ tetekpɔwo tsona nyanya akpe ɖe ŋuwò. Bu wo dometɔ etɔ̃ ŋu kpɔ.\n1. Blidomademade. Nu gbegblẽ wɔwɔ ƒe dzodzro le amegbetɔ madeblibowo katã me. Apostolo Paulo, si nye Kristotɔ si tsi le gbɔgbɔ me, kura gɔ̃ hã lɔ̃ ɖe edzi be: “Ne medi be mawɔ nu si sɔ la, nu vɔ̃ɖi boŋ nɔa menye.” (Romatɔwo 7:21) Eme kɔ ƒãa be, ate ŋu adzɔ bɔbɔe be ame dzɔdzɔetɔ kekeake gɔ̃ hã ate ŋu ava kpɔe be “ŋutilã ƒe nudzodzro kple ŋkuwo ƒe nudzodzro” le ŋusẽ kpɔm ɖe ye dzi. (1 Yohanes 2:16) Gake nu gbegblẽ wɔwɔ ƒe nudzodzroa ŋu bubu fũu agblẽ nyaa ɖe edzi, elabena Biblia gblɔ be: “Ne nudzodzro la fɔ fu la, edzia nu vɔ̃.”—Yakobo 1:15.\n2. Nu siwo yia edzi ƒo xlã mí ƒe ŋusẽkpɔɖeamedziwo. Tetekpɔwo le afi sia afi si nàtrɔ ɖo. Trudy gblɔ be: “Amewo ƒoa nu tso gbɔdɔdɔ ŋu ɣesiaɣi le suku kple le dɔwɔƒe. Wonana wòdzena abe nu dodzidzɔname ŋutɔ aɖe ene le television kple sinimawo me. Asesẽ ŋutɔ hafi nàkpɔ emetsonu gbegblẽawo adze sii!” Nu siwo me Trudy ŋutɔ to na wònya ŋusẽ si gbegbe nu siwo yia edzi ƒo xlã mí ƒe ŋusẽkpɔɖeamedzi nu sẽe. Egblɔ be: “Ame aɖe ƒe nu lé dzi nam esime mexɔ ƒe 16 eye mesusu be lɔlɔ̃ ŋutɔŋutɔe. Danye yɔm da ɖi hegblɔ nam be, ne nyemetso kadodo ma o la, fu koe mava fɔ mlɔeba. Ewɔ nuku nam ŋutɔ be danye ate ŋu asusu nu ma gbegbe ɖe ŋunye! Gake ɣleti eve pɛ ko megbe la, mefɔ fu nyateƒe.”\n3. “Sɔhɛmenɔɣi ƒe nudzodzrowo.” (2 Timoteo 2:22) Esia lɔ nu ɖe sia ɖe si dzroa sɔhɛwo, abe didi be amewo nalɔ̃ yeƒe nya, alo didi vevie be yeana amewo nanya be yeto vovo na ame bubuwo ene, ɖe eme. Dzodzro mawo menye nu gbegblẽ le wo ɖokui si o, gake ne mèda sɔ o la, woate ŋu ana akɔkpekpe kple tetekpɔwo asesẽ na wò wu ale si dze. Le kpɔɖeŋu me, didi be amewo nanya be yeto vovo na ame bubuwo ate ŋu awɔe be nàva nɔ tsitre tsim ɖe agbe nyui nɔnɔ ƒe dzidzenu siwo wofia wò le aƒe me la ŋu. Nu siae dzɔ ɖe Steve dzi esime wòxɔ ƒe 17. Egblɔ be: “Meva dze aglã ɖe dzinyelawo ŋu eye mewɔ nu ɖe sia ɖe si wogblɔ nam be magawɔ o—eye nu siawo katã dzɔ le nye nyɔnyrɔxɔxɔ vɔ megbe teti.”\nLe nyateƒe me la, ŋusẽkpɔɖeamedzi siwo me míedzro la nu sẽna ŋutɔ. Ke hã, àte ŋu aɖu tetekpɔwo dzi. Alekee?\n▪ Gbãa, de dzesi tetekpɔ si kpɔa ŋusẽ ɖe dziwò wu. (Ðewohĩ nède dzesi esia xoxo le etame.)\n▪ Azɔ, bia ɖokuiwò be, ‘Zi geɖe la, ɣekaɣie tetekpɔ sia dina be yeado mo ɖa?’ Wɔ dzesi ɖe nya siwo le ete la dometɔ ɖeka xa:\n□ Le suku\n□ Le dɔme\n□ Ne nye ɖeɖe meli\nƔeyiɣi si tututu tetekpɔa ate ŋu ado mo ɖa nyanya akpe ɖe ŋuwò nàƒo asa nɛ kura. Le kpɔɖeŋu me, gbugbɔ de ŋugble tso kpɔɖeŋu si míetsɔ dze nyati sia gɔmee ŋu kpɔ. Nu kawoe nye nuxlɔ̃amedzesi siwo ana Karen nanya be afɔku anɔ kplɔ̃ɖoƒe si wòde la? Alekee wòate ŋu aƒo asa na tetekpɔa kura hafi?\n▪ Fifia si nèɖe afɔ siawo be (1) nède dzesi tetekpɔa kple (2) nènya ɣeyiɣi si wòate ŋu ado mo ɖa la, èsu te azɔ hena nuwɔwɔ. Nu vevi gbãtɔ si nàwɔe nye be nàlé tetekpɔa nu alo nàƒo asa nɛ kura. Ŋlɔ nu si nàte ŋu awɔ la ɖe ete.\n(Kpɔɖeŋuwo: Ne edzɔna be le kpakpa tso suku vɔ megbe nèdoa go sukuhatiwo woƒoa nya ɖe nuwò be nàva kpɔ gome le atamanono me kpli yewo la, ɖewohĩ anyo be nànɔ mɔ bubu tom be nàƒo asa na gododo woamawo. Ne woɖoa amamaɖeɖenuwɔnawo ɖe wò edziedzi le Internet dzi la, ke àkpɔe be anyo be yealé kɔmpiuta ƒe dɔwɔɖoɖo siwo axe mɔ na nu mawo la ɖe wò kɔmpiuta dzi. Azɔ hã, àte ŋu agaɖɔ ŋu ɖo geɖe wu le nya siwo ƒomevi nèŋlɔna ɖe Internet dzi nyadiƒewo me ŋu.)\nLe nyateƒe me la, màte ŋu aƒo asa na tetekpɔwo keŋkeŋ o. Ava dzɔ godoo be nàva dze ŋgɔ tetekpɔ aɖe si nu ate ŋu asẽ ŋutɔ, ɖewohĩ le ɣeyiɣi si mèle mɔ kpɔm nɛ kura o me. Nu kae nàte ŋu awɔ?\nNɔ dzadzraɖoɖi. Esime “Satana nɔ [Yesu tem] kpɔ” la, Yesu gbe nu le egbɔ enumake. (Marko 1:13) Nu ka tae? Elabena Yesu nya nyametsotso si wòle be yeawɔ ku ɖe nu si wòtsɔ nɔ ye tem kpɔ la ŋu xoxo. Bu eŋu kpɔ. Menye robot alo mɔ̃ si wɔa dɔ le mɔ ɖeka nue Yesu nye o. Ate ŋu ana ta le tetekpɔ me. Gake eɖoe kplikpaa do ŋgɔ be yeaɖo to ye Fofo ɣeawokatãɣi. (Yohanes 8:28, 29) Nyateƒee Yesu to esime wògblɔ be: “Meɖi tso dziƒo va, menye be mawɔ nye ŋutɔ nye lɔlɔ̃nu o, ke boŋ ame si dɔm ɖa la ƒe lɔlɔ̃nu.”—Yohanes 6:38.\nŊlɔ susu eve siwo ta wòle be nàɖu tetekpɔ si nèdoa go edzidzi wu la dzi kple mɔ siwo dzi nèɖoe be yeato awɔ esia la ɖe fli siwo le ete la dzi.\nÐo ŋku edzi be ne èna ta le tetekpɔ me la, ekema èzu kluvi na wò nudzodzrowo. (Tito 3:3) Nu ka tae nàɖe mɔ wò nudzodzrowo naɖu aƒetɔ ɖe dziwò? Ðee fia be yetsi, to wò seselelãmewo dzi ɖuɖu me, tsɔ wu be nàɖe mɔ woakpɔ ŋusẽ ɖe dziwò.—Kolosetɔwo 3:5.—g08 08-E.\n^ mm. 6 Míetrɔ ŋkɔ siwo le nyati sia me.\n▪ Ðe woate ŋu ate nuwɔwɔ deblibowo kpɔa?—1 Mose 6:1-3; Yohanes 8:44.\n▪ Ne èɖu tetekpɔ dzi la, alekee wò nuteƒewɔwɔ awɔ dɔ ɖe ame bubuwo dzi?—Lododowo 27:11; 1 Timoteo 4:12.\nDzra ɖo ɖe nya si nàgblɔ na ame aɖe si atee kpɔ be yeable wò ade nu gbegblẽ wɔwɔ me la ŋu do ŋgɔ. Megatsi dzi fũu o. Mehiã be nàgblɔ nya aɖeke si afia be èbua ɖokuiwò ame dzɔdzɔe o. Zi geɖe la, nyaa gbegbe ɖeɖe dzaa koe nye nu si hiã. Le kpɔɖeŋu me, ne sukuhati aɖe tsɔ atamanono ɖo ŋkuwòme la, àte ŋu agblɔ nɛ be: “Mègagblẽ edome na ɖokuiwò o. Nyemenoa atama o!”\nNe èna ta le tetekpɔ me la, ekema èzu kluvi na wò nudzodzrowo\ng 10/08 axa 14-16


Mateo 12 | Biblia Le Internet Dzi | Xexe Yeye Gɔmeɖeɖe\n“Sabat ƒe Aƒetɔe” Yesu nye (1-8)\nWoda gbe le ŋutsu aɖe si titi lé asi na la ŋu (9-14)\nMawu subɔla malɔ̃nugbɔa (15-21)\nGbɔgbɔ vɔ̃wo nyanya do goe to gbɔgbɔ kɔkɔe dzi (22-30)\nNu vɔ̃ si womatsɔ ake gbeɖe o (31, 32)\nAti ƒe kutsetsee wotsɔna dzea sii (33-37)\nYona ƒe dzesi la (38-42)\nNe gbɔgbɔ makɔmakɔa trɔ gbɔ (43-45)\nYesu dada kple nɔviaŋutsuwo (46-50)\n12 Ɣemaɣi la, Yesu zɔ to lugblewo me le Sabat dzi. Ke dɔ nɔ eƒe nusrɔ̃lawo wum, eye woŋe luawo nɔ ɖuɖum.+ 2 Esi Farisitɔwo kpɔ esia la, wogblɔ nɛ be: “Kpɔ ɖa! Wò nusrɔ̃lawo le nu si mele se nu be woawɔ le Sabat dzi o la wɔm.”+ 3 Ebia wo be: “Ðe miexlẽ nu si David wɔ esime dɔ wu eya kple eŋutimewo oa?+ 4 Ale si wòge ɖe Mawu ƒe aƒe la me, eye woɖu ŋkumeɖobolo la,+ evɔ se meɖe mɔ le eŋu na eya ŋutɔ loo alo eŋutimewo be woaɖui hafi o, negbe nunɔlawo ko la oa?+ 5 Alo ɖe miexlẽ le Se la me kpɔ be, le Sabat ŋkeke dzi la, nunɔla siwo subɔna le gbedoxɔa me la wɔa dɔ, gake womebua fɔ wo oa?+ 6 Ke mele egblɔm na mi be ame si lolo wu gbedoxɔa la le afii.+ 7 Ke ne ɖe miese nya si nye, ‘Nublanuikpɔkpɔ dim mele,+ menye vɔsa o’+ gɔme la, anye ne miebu fɔ ame maɖifɔwo o. 8 Elabena Sabat ƒe Aƒetɔe Amegbetɔvi la nye.”+ 9 Esi wòdzo le afi ma la, eyi woƒe ƒuƒoƒe la, 10 eye kpɔ ɖa, ŋutsu aɖe si titi* lé asi na* la le afi ma.+ Esi wodi be yewoakpɔ nya aɖe atsɔ atso Yesu nu ta la, wobiae be, “Ðe se ɖe mɔ be woada dɔ le Sabat dzia?”+ 11 Egblɔ na wo be: “Ne alẽ ɖeka le mia dometɔ aɖe si eye wòge ɖe do me le Sabat dzi la, mado asi ɖa aɖee ado goe oa?+ 12 Azɔ ɖe amegbetɔ mexɔ asi sãsãsã wu alẽ oa? Eya ta se ɖe mɔ be woawɔ nu nyui le Sabat dzi.” 13 Eye wògblɔ na ŋutsua be: “Mlo asi.” Eye wòmloe, eye asi la ɖɔ ɖo keŋkeŋ abe asi kemɛa ene. 14 Ke Farisitɔwo do go, eye wode adaŋu be yewoawui. 15 Esi Yesu kpɔ esia dze sii la, edzo le afi ma. Ame geɖewo hã dze eyome,+ eye wòda gbe le dɔnɔ siwo katã le wo dome la ŋu, 16 ke ede se na wo vevie be woagana woadze si ye o,+ 17 ne nya si wogblɔ ɖi to nyagblɔɖila Yesaya dzi la nava eme, ame si gblɔ be: 18 “Kpɔ ɖa! Nye subɔla+ si metia, si gbɔ nyemelɔ̃a nu le o, si ƒe nu dze ŋunye!*+ Matsɔ nye gbɔgbɔ la ada ɖe edzi,+ eye ana dukɔwo nase nu si dzɔdzɔenyenye fia la gɔme. 19 Mawɔ dzre o,+ mado ɣli o, eye ame aɖeke mase eƒe gbe le ablɔwo dzi hã o. 20 Maɖe aƒla si ŋe vɔ kloe la ɖa le enu o, eye matsi ɖovu bibi si le tsitsim la o,+ va se ɖe esime wòna dzɔdzɔenyenye ɖu dzi. 21 Vavãe, eƒe ŋkɔ ana mɔkpɔkpɔ dukɔwo.”+ 22 Eye wokplɔ ŋkuagbãtɔ aɖe si nye aɖetututɔ, si me gbɔgbɔ vɔ̃ le la, va egbɔ, eye wòda gbe le eŋu, ale be aɖetututɔ la ƒo nu hekpɔ nu. 23 Ale ameha blibo la ƒe nu ku eye wobia be: “Manye David Vi lae nye esia oa?” 24 Esi Farisitɔwo se esia la, wogblɔ be: “Gbɔgbɔ vɔ̃wo ƒe fia Beelzebul* dzie ame sia tona nyaa gbɔgbɔ vɔ̃wo.”+ 25 Esi wònya woƒe susuwo ta la, egblɔ na wo be: “Fiaɖuƒe ɖe sia ɖe si ma ɖe eɖokui ŋu la zua aƒedo, eye du sia du alo aƒe sia aƒe si ma ɖe eɖokui ŋu la mate ŋu ali ke o. 26 Nenema kee ne Satana nyaa Satana doa goe la, ekema ema ɖe eɖokui ŋu; ke aleke eƒe fiaɖuƒea awɔ ali ke? 27 Eye ne Beelzebul dzie metona nyaa gbɔgbɔ vɔ̃wo doa goe la, ekema ame ka dzie mia viwo* ya tona nyaa wo doa goe? Esia tae mia viwo adrɔ̃ ʋɔnu mi ɖo. 28 Ke ne Mawu ƒe gbɔgbɔ dzie metona nyaa gbɔgbɔ vɔ̃wo doa goe la, ekema Mawu Fiaɖuƒe la ɖi ɖe mi ŋutɔŋutɔ.+ 29 Alo aleke ame awɔ age ɖe ame sesẽ aɖe ƒe aƒe me aha eƒe nuwo, ne mebla ame sesẽ la gbã hafi o? Ema ko hafi wòate ŋu aha eƒe aƒe la. 30 Ame si mele dzinye o la, tsi tsitre ɖe ŋunye, eye ame si meƒoa amewo nu ƒu kplim o la kaa wo hlẽna.+ 31 “Esia ta mele egblɔm na mi be, woatsɔ nu vɔ̃ kple busunyagbɔgblɔ ɖe sia ɖe ake amewo, ke womatsɔ busunya si wogblɔ ɖe gbɔgbɔa ŋu ya ake o.+ 32 Le kpɔɖeŋu me, ame sia ame si aƒo nu atsi tsitre ɖe Amegbetɔvi la ŋu la, woatsɔe akee;+ ke ame sia ame si aƒo nu atsi tsitre ɖe gbɔgbɔ kɔkɔe la ŋu la, womatsɔe akee gbeɖe o, womatsɔe akee le nuɖoanyi* sia me loo alo esi gbɔna la me o.+ 33 “Mido ati nyui la, eye eƒe kutsetse anyo, alo mido ati manyomanyo, eye eƒe kutsetse manyo o, elabena ati ƒe kutsetsee wotsɔna dzea sii.+ 34 Dzakpatawo ƒe dzidzimeviwo,+ aleke miate ŋu agblɔ nya nyuiwo, esi mienye ame vɔ̃ɖiwo? Elabena nya si wu dzi lae nu gblɔna.+ 35 Ame nyui ɖea nu nyuiwo ɖe go tso eƒe nu nyui dzraɖoƒe, ke ame vɔ̃ɖi ɖea nu vɔ̃ɖiwo ɖe go tso eƒe nu vɔ̃ɖi dzraɖoƒe.+ 36 Mele egblɔm na mi be, nya dzodzro sia nya dzodzro si amewo gblɔna la, woabu akɔnta+ le eŋuti le Ʋɔnudrɔ̃gbe la; 37 elabena wò nyawoe woatsɔ atso afia na wò, eye wò nyawoe woatsɔ abu fɔ wò.” 38 Eye agbalẽfiala aɖewo kple Farisitɔ aɖewo gblɔ nɛ be: “Nufiala, míedi be nàwɔ dzesi aɖe míakpɔ.”+ 39 Eɖo eŋu na wo be: “Dzidzime vɔ̃ɖi wɔahasi* le dzesi dim, ke womele dzesi aɖeke na gee o, negbe nyagblɔɖila Yona ƒe dzesi la ko.+ 40 Elabena ale si Yona nɔ tɔmelã gã la ƒe dɔ me ŋkeke etɔ̃ kple zã etɔ̃ la,+ nenema kee Amegbetɔvi la hã anɔ anyigba tume ŋkeke etɔ̃ kple zã etɔ̃.+ 41 Niniwetɔwo afɔ ɖe tsitre le ʋɔnudrɔ̃ɣi la kpe ɖe dzidzime sia ŋu, eye woabu fɔe, elabena wotrɔ dzi me le nya siwo Yona ɖe gbeƒãe la ta.+ Ke kpɔ ɖa, ame si lolo wu Yona la le afii.+ 42 Woafɔ anyiehefianyɔnu la ɖe tsitre le ʋɔnudrɔ̃ɣi la kpe ɖe dzidzime sia ŋu, eye wòabu fɔe; elabena etso keke anyigba seƒe ke va be yease Salomo ƒe nunyanyawo.+ Ke kpɔ ɖa, ame si lolo wu Salomo la le afii!+ 43 “Ne gbɔgbɔ makɔmakɔ aɖe do go le ame aɖe me la, etsana le teƒe siwo ƒu kplakplakpla nɔa gbɔɖemeƒe dim, eye ne mekpɔ ɖeke o la,+ 44 egblɔna be: ‘Matrɔ ayi nye aƒe, si me medzo le la me,’ eye ne eva ɖo la, ekpɔnɛ be aƒea me le ƒuƒlu, gake wokplɔ eme heɖo atsyɔ̃ nɛ. 45 Eye wòyina ɖakplɔa gbɔgbɔ adre bubu siwo vɔ̃ɖi wu eya ŋutɔ la kpena ɖe eɖokui ŋu, eye ne woyi ɖe eme la, wonɔa afi ma; eye ame ma ƒe nɔnɔme mlɔetɔ va gblẽna wu gbãtɔ.+ Nenema kee wòanɔ na dzidzime vɔ̃ɖi sia hã.” 46 Esi wògale nu ƒom na amehawo la, dadaa kple nɔviaŋutsuwo+ va tɔ ɖe xexe le didim be yewoaƒo nu kplii.+ 47 Eye ame aɖe gblɔ nɛ be: “Kpɔ ɖa! Dawò kple nɔviwòŋutsuwo le tsitre ɖe xexe le didim be yewoaƒo nu kpli wò.” 48 Ke eɖo eŋu na ame si gblɔ nyaa nɛ la be: “Ame kae nye danye, eye ame kawoe nye nɔvinyeŋutsuwo?” 49 Eye esi wòfia asi eƒe nusrɔ̃lawo la, egblɔ be: “Kpɔ ɖa! Danye kple nɔvinyeŋutsuwoe nye esiawo!+ 50 Elabena ame sia ame si wɔa Fofonye si le dziƒo la ƒe lɔlɔ̃nu la, eyae nye nɔvinyeŋutsu kple nɔvinyenyɔnu kpakple danye.”+\n^ Alo, “ŋutsu aɖe si ƒe abɔwo tu.”\n^ Alo, “dze nye luʋɔ ŋu!”


Ewɔ Na Wò Be Nuwo Do Agbogbo Ðe Ye Dzi—Ale Si Nàwɔ Anɔ Te Ðe Enu\nVIWÒWO be wɔ esi, wò dɔtɔ be wɔ ekemɛ, eye srɔ̃wò hã be hee. Evɔ wò kee gale dziwòla si le dɔ lém hã gbɔ kpɔm. Èxaxa le go sia go me, menye aleae nèkpɔ mɔ be nuwo nanɔ na ye le agbe me hafi o. Ègblɔ na ɖokuiwò be: “Nu kae wòle be mawɔ? Amewo hiã na nye kpekpeɖeŋu ɖe!” Ne èdzea tre me dzea agba me be yeaɖi kɔ na ame sia ame la, made dziwò o eye made woawo hã wo dzi o. Aleke nàwɔ anɔ te ɖe nɔnɔmea nu?\nBIBLIA ME KPƆÐEŊU: MOSE\nEsi Mose ɖeka nye ʋɔnudrɔ̃la le Israel le Biblia-ŋlɔɣiwo la, anya susui be nu si hiã la koe nye ema wɔm yele. Gake toa gblɔ nɛ be: “Nu si wɔm nèle la menyo o. Nu ati kɔ na wò.” Eɖo aɖaŋu na Mose be wòatia ŋutsu zazɛ̃wo ale be woanɔ ʋɔnudrɔ̃nya akpa gãtɔ gbɔ kpɔm, ke nya sesẽwo ko woatsɔ va eya ŋutɔ gbɔ. Nu kae ado tso eme ne Mose wɔe alea? Toa ka ɖe edzi nɛ be: “Àte ŋu anɔ te ɖe dɔ sesẽ la nu, eye ame sia ame atsɔ dzidzeme ayi aƒe me.”—2 Mose 18:17-23.\nNU SI DELINA WƆ\nAbe ale si míegblɔe le nyati gbãtɔa me ene la, Delina le lãmekadɔ aɖe lém. Tsɔ kpe ɖe eŋu la, ekpɔa nɔvia etɔ̃ siwo nye wɔametɔwo la dzi. Egblɔ be: “Meva kpɔe be nu si ŋkeke ɖe sia ɖe bia la ko wɔwɔ kple asaƒoƒo na megbelelehehe ɖea nuteɖeamedzi dzi kpɔtɔna. Esi meƒoa nu tso nye dɔlélea ŋu na amewo ta la, wotea ŋu naa kpekpeɖeŋum eye srɔ̃nye hã naa kpekpeɖeŋum. Tsɔ kpe ɖe eŋu la, mezãa ɣeyiɣi ʋɛ aɖe tsɔ wɔa abɔdɔ ŋdi sia ŋdi, eye esia nana nye dzi dzea eme ŋutɔ.”\n“Ɣeyiɣi li na nu sia nu.”—Nyagblɔla 3:1\nNe nuwo do agbogbo ɖe dziwò le agbe me la, te mɔnu siawo kpɔ:\nKpɔe ɖa be àte ŋu akpɔ ame aɖewo woakpe ɖe ŋuwò mahã. Le kpɔɖeŋu me, ɖe ɖeviwo le aƒea me ate ŋu akpe ɖe ŋuwòa? Ðe ƒometɔwo alo xɔlɔ̃ aɖewo te ɖe mia ŋu akpe ɖe ŋuwòa?\nNa woanya kpekpeɖeŋu siwo nèhiã. Le kpɔɖeŋu me, ɖo dze kple wò dɔtɔ ne èkpɔe be dɔ siwo wòɖo na ye la sɔ gbɔ akpa. Esia mefia be nàdo ŋɔdzi nɛ be yeaɖe asi le dɔa ŋu ne egbe o. Nu si ko hiãe nye be nàgblɔ kuxi si nèle go domee la nɛ. Ðewohĩ alɔ̃ faa atrɔ asi le wò dɔwo ŋu na wò.\nDe dzesi nu siwo gbegbe nèwɔna le kwasiɖa ɖeka me. Ðe nàte ŋu ade wo dometɔ aɖewo ame bubuwo si woawɔ na wòa?\nMègayi hadomewɔna ɖe sia ɖe si wokpe wò na o. Ne ɣeyiɣi alo ŋusẽ mele ŋuwò nàte ŋu ayi wo dometɔ aɖe o la, gblɔ na amea tufafatɔe be yemate ŋui o.\nNya Vevitɔ: Ne èdi be yeawɔ nu sia nu la, ke màte ŋu awɔ ɖeke koŋ o.\nƉoe Ɖe Amewo Ɖoe Ɖe Amewo Kuxia: Nuwo Do Agbogbo Ðe Dziwò\nNe Viwò Nye Wɔametɔ


Kukuawo—Ðe Woagava Nɔ Agbe Akea?\nLE February 1987 me la, ŋutsu aɖe si xɔ ƒe 85 la tiae be yeadzudzɔ ayikumekɔklɔ si wowɔna nɛ le kɔdzi edziedzi bene wòate ŋu ayi edzi anɔ agbe la. Le kwasiɖa eve megbe la, eku kpoo le ye ŋutɔ ƒe aƒe me esime via ŋutsu si nye eƒe tenuvi la nɔ exa.\nWo ame evea ƒe anyinɔnɔ ɖekae le ɣeyiɣi mamlɛ mawo me na mɔnukpɔkpɔ wo be wogbugbɔ dzro nya aɖe si ŋu wode ŋugble le kpɔ la me, si nye: Ðe ame kukuwo agava nɔ agbe akea? Vifofoa, si nye ame si de suku yi ŋgɔ ŋutɔ la, meka ɖe edzi o. Exɔ nɔnɔmetɔtrɔ ƒe nufiafia dzi se, eye subɔsubɔhawo ƒe alakpanuwɔwɔ doa dziku nɛ. Eya ŋutɔ gblɔna be Mawu ƒe anyinɔnɔ ŋuti ɖikelae yenye—exɔe se be womate ŋu anya ne Mawu li o.\nVia, si di be yeana akɔfafa kple mɔkpɔkpɔ nasu ye fofoa si la, ɖe nu siwo ta wòate ŋu aka ɖe edzi be ame kukuwo agate ŋu ava nɔ agbe ake la me nɛ. Esime vifofoa ƒe kuɣi nɔ aƒe tum la, eva lɔ̃ ɖe edzi be agbenɔnɔ ake, agbenɔnɔ le lãmesẽ kple ŋusẽ yeye me anyo ŋutɔ.\nAkɔfafakpɔkpɔ Le Kudo Nu\nAme sia ame kloe adi be ne anya wɔ la, yeagava nɔ agbe ake le xexe aɖe si me ŋutifafa axɔ aƒe ɖo me, esime yeanɔ lãmesẽ nyuie me eye ŋusẽ yeye anɔ ye ŋu. Amegbetɔwo mele abe lãwo, siwo ŋu woƒo nu tso le Biblia me be ‘womenyaa nu o,’ alo seselelãme nu koe wowɔa nu ɖo la ene o. (2 Petro 2:12) Míeɖia míaƒe ame kukuwo. Míebua etsɔme ŋu. Míedina be míatsi aku amegã ahaku o. Gake nu siawoe dzɔna ɖe amegbetɔwo dzi.\nNe míaƒe ame vevi aɖe alo míawo ŋutɔwo ƒe kuɣi le aƒe tum la, enana míebua tame vevie eye wòtena ɖe mía dzi. Gake Biblia de dzi ƒo na mí, esime wògblɔ be: “Kuteƒeyiyi nyo wu aglotuƒeyiyi.” Egblɔ kpee be: “[Esia dea dzi gbɔ] na agbagbeawo.” (Nyagblɔla 7:2) Nu ka tae wòle be míade ŋugble tso ku ƒe nya sia ŋu vevie ahana wòade dzi gbɔ na mí?\nSusu ɖekae nye be, enye míaƒe dzɔdzɔmedidi be míanɔ agbe le ŋutifafa kple dedienɔnɔ me. Ku, alo agbemanɔmanɔ kura, dzia ŋɔ na mí le dzɔdzɔme nu. Esesẽna na mí, alo kura gɔ̃ hã, míedina be míaxɔe ase be míava dzudzɔ agbenɔnɔ gbe ɖeka o. Biblia ɖe nu si tae me be: “Mawu de mavɔmavɔnyenye tame na amegbetɔ” alo dee “dzi me na wo.” (Nyagblɔla 3:11, Agbenya La) Míedina be míanɔ agbe—menye be míaku o. Bu eŋu kpɔ: Ðe didi ma nu asẽ le mía me nenema gbegbe ne ɖe menye mía Wɔla ƒe tameɖoɖo be míanɔ agbe tegbee oa? Ðe wòanya wɔ be míagate ŋu ava nɔ agbe ake le lãmesẽ kple dzidzɔ me tegbeea?\nSusu Si Ta Wòle Be Nàxɔe Ase\nLe ƒe si va yi me la, Amerikatɔ Siwo Xɔ Dzudzɔ Le Dɔme Ƒe Habɔbɔ ta nyati si nye, “Agbenɔnɔ Le Ku Megbe” ɖe woƒe magazine aɖe me. Esi wobia gbe ame gbogbo aɖewo siwo xɔ ƒe 50 kple edzivɔ la, wokpɔe be “wo dometɔ etɔ̃ le ene me kloe (si nye 73 le alafa me) lɔ̃ ɖe nyagbɔgblɔ sia dzi be: ‘Mexɔ edzi se be agbe le ku megbe.’” Gake magazinea gblɔ be ame siwo wobia gbee la dometɔ ɖeka le ene me lɔƒo ya lɔ̃ ɖe nya sia dzi be: “Mexɔe se be ne meku ko la, evɔ enye ema.” Gake nenemae amewo dina be wòadzɔ ɖe yewo dzi ŋutɔŋutɔa?\nNyati ma ke ka nya ta be Tom, si nye Katolikotɔ, si tso New York la gblɔ be: “Nunɔlawo fiaa nu be agbe gale ku megbe? Nye ya ɖeko wòwɔna nam be amewo fiaa nu vovovowo tso nya ma ŋu. Gake ɖeko wòle be wò ŋutɔ nàtia nu si dzi nàxɔ ase. Medea sɔleme. Menɔa agbe kple susu be agbe gale ku megbe, gake nyemexɔ edzi se o. Ne nyateƒee wònye la, ke enyo ŋutɔ.”\nAbe Tom ene la, ame geɖewo mexɔa nya sia dzi se o—abe vifofo si ŋu míeƒo nu tso le gɔmedzedzea ene, si lɔ̃a gbɔgblɔ na via ŋutsua be, “Ame siwo mete ŋu nɔa te ɖe nyateƒe si wònye be woava ku nu o lae sɔlemedede NYO na.” Ke hã, abe ale si ŋutsu sia kple ɖikela bubuwo va lɔ̃ ɖe edzi ene la, Wɔla ŋusẽkatãtɔ aɖe dzi xɔxɔ se koe ate ŋu ana wòanɔ bɔbɔe be woaxɔ nukunu siwo gɔmesese sesẽ la dzi ase.\nLe kpɔŋuɖe me, kwasiɖa etɔ̃ pɛ le fufɔfɔ megbe la, ahɔhɔ̃ me nugbagbeviwo tea wɔwɔ le fugboea me. Nugbagbevi siawo dzina ɖe edzi le agbɔsɔsɔ gã aɖe me, ɣeaɖewoɣi la, wodzina dea akpe 250 le miniti ɖeka me! Ɣleti asieke megbe la, wodzia vidzĩe si si ahɔhɔ̃ si ŋu nusɔsrɔ̃ ƒe ŋutete wɔnuku aɖe le. James Watson si nye agbeŋusẽŋutinunyala yɔ amegbetɔ ƒe ahɔhɔ̃ be “nu si gɔmesese goglo wu ɖe sia ɖe si ŋu míeke ɖo le míaƒe xexe gbahoo sia katã me va se ɖe fifia.”\nNe èle ŋugble dem tso nu wɔnuku siawo tɔgbi ŋu la, ɖe wòwɔa nuku na wò abe ale si wònɔna le ame akpa gãtɔ gome enea? Ðe esia ŋu bubu kpe ɖe ŋuwò nèkpɔ ŋuɖoɖo na biabia sia si ŋutsu aɖe fɔ ɖe te ɣeyiɣi didi aɖee nye esia, be: “Ne ŋutsu ku la, ɖe wògagbɔa agbea?” Ŋutsu ma gblɔ na Mawu kakaɖedzitɔe be: “Àyɔm, eye matɔ na wò, ne wò asinudɔwɔwɔ ƒe nu le dzrowòm.”—Hiob 14:14, 15.\nKakaɖedzitɔe la, anyo be míade ŋugble tso kpeɖodzi siwo ɖee fia be susu le eme be míaxɔe ase be ame kukuwo agava nɔ agbe ake la ŋu.—g08 09-E.\nƉoe Ɖe Amewo Ɖoe Ɖe Amewo Kukuawo—Ðe Woagava Nɔ Agbe Akea?\ng 10/08 axa 17-18


Biblica® Se aɖeke mebla Biblia zazã o Agbenya La™ Korintotɔwo 2 1\nPaulo ƒe agbalẽ evelia si wòŋlɔ na\n1 Nye, Paulo, ame si Mawu ŋutɔ tia be manye Yesu Kristo ƒe dɔla kple nɔvinye, xɔsetɔ Timoteo gbɔe agbalẽ sia tso,\nNa Mawu ƒe hame si le Korinto kple ame kɔkɔe siwo katã le Akaya:\n2 Amenuveve kple ŋutifafa si tso Mawu, mía Fofo kple Aƒetɔ Yesu Kristo gbɔ la nanɔ anyi kpli mi.\n3 Woakafu Mawu, ame si nye míaƒe Aƒetɔ Yesu Kristo Fofo, nublanuikpɔkpɔ Fofo kple akɔfafa katã ƒe Mawu la, 4 ame si fa akɔ na mí le míaƒe xaxawo katã me, ale be míawo hã míate ŋu afa akɔ na ame siwo le xaxa me kple akɔfafa si míawo ŋutɔ míexɔ tso Mawu gbɔ. 5 Abe ale si Kristo ƒe fukpekpewo gena ɖe míaƒe agbe mee ene la, nenema ke to Kristo me míaƒe akɔfafa hã gbã goe. 6 Ne míexaxa la, miawo ƒe akɔfafa kple ɖeɖe tae; ke ne wofa akɔ na mí la, miawo ƒe akɔfafa tae. Esia dea dzigbɔgbɔ blewuu mia me be miawo hã mietea ŋu kpea fu siwo miekpena. 7 Míaƒe mɔkpɔkpɔ na mi li ke goŋgoŋgoŋ, elabena míenya be abe ale si miekpɔ gome le míaƒe fukpekpewo me ene la, nenema ke miakpɔ gome le míaƒe akɔfafa hã me.\n8 Nɔvi lɔlɔ̃tɔwo, mebu be ele be magblɔ fu siwo míekpe le Asia la na mi. Woƒo mí, eye wowɔ fu mí ale gbegbe be míawo ŋutɔ gɔ̃ hã míebu mɔkpɔkpɔ ɖe sia ɖe be míatsi agbe. 9 Míebu be míedze na ku elabena míekpɔ be wɔna aɖeke meganɔ mía ŋu o, gake míetsɔ nu sia nu gblẽ ɖe Mawu si tea ŋu wɔa nu sia nu, eye wòfɔa ame kukuwo gɔ̃ hã tso yɔdo me la ƒe asi me. 10 Vavã, Mawu ɖe mí tso ku dziŋɔ aɖe me, ale míetsɔ míaƒe mɔkpɔkpɔ da ɖe edzi be aɖe mí tso fukpekpe ɖe sia ɖe me ɖaa. 11 Eya ta mi katã miwɔ ɖeka ne miado gbe ɖa ɖe mía ta vevie. Zi ale si miedo gbe ɖa eye mieɖe kuku ɖe mía ta la, zi nenema ke miagada akpe na Aƒetɔ la ɖe eƒe amenuveve si na be míenɔ dedie la ta.\nTɔtrɔ va Paulo ƒe ɖoɖowo me\n12 Ke míawo hã, adegbe si míaƒe dzitsinya nana míeƒona lae nye be míeléa mía ɖokuiwo nyuie le xexe sia me, eye le mia dome hã la, míewɔ mía ɖokuiwo dzadzɛe, eye míetoa nyateƒe le nu sia nu me. Ke menye míawo ŋutɔ ƒe ŋusẽ mee míewɔ esiawo le o, ke boŋ wo katã tso Mawu ƒe amenuveve me. 13 Elabena míeŋlɔ nya bubu aɖeke na mi, si miate ŋu axlẽ alo ase egɔme o. Mele mɔ kpɔm be, 14 abe ale si miese míaƒe nya gɔme afã kple afãe ene la, miava se egɔme blibo ale be miate ŋu aƒo adegbe le mía ŋu abe ale si míaƒoe le mia ŋu le Aƒetɔ Yesu ƒe ŋkeke la dzi ene.\n15 Esi meka ɖe miaƒe nugɔmesese dzi tae medi be mava mia gbɔ gbã le nye mɔzɔzɔ me, ale be miagaxɔ yayra ɖe yayra dzi. 16 Tso mia gbɔ la, mayi Makedonia eye ne metrɔ tso Makedonia la, magava to mia gbɔ ale miado mɔm ne medzo yina Yudea.\nNu si he Paulo ƒe vava ɖe megbe\n17 Ɖewohĩ mianɔ biabiam be ɖe metrɔ ɖoɖo si mewɔ gbã la alo ɖe mele nu wɔm abe xexea me tɔ siwo menya Kristo o, ne nya la nye “ɛ̃” la, wogblɔna be, “ao” ene mahã?\n18 Gbeɖe, mele eme nenema o. Abe ale si Mawu nye nyateƒetɔ ene la, nyemenye ame ma ƒomevi o. Nye “ɛ̃” nye “ɛ̃.” 19 Elabena Mawu ƒe Vi, Yesu Kristo, ame si ŋu nye Paulo, Silvano kple Timoteo míeɖe gbeƒã le na mi la, menye ame si ne nya la nye “ɛ̃” la, wògblɔ be, “ao” o. Aƒetɔ Yesu Kristo wɔna ɖe nu sia nu si wògblɔ la ko dzi. 20 Aƒetɔ Yesu Kristo kpɔna hã be Mawu ƒe ŋugbedodo ɖe sia ɖe va eme pɛpɛpɛ. Ne ŋugbedodoawo wu akpe nanewo hã la, wovaa eme, eye miegblɔa “Amen” to Kristo dzi hena Mawu ƒe kafukafu. 21 Medi be wòanɔ susu me na mi be Mawue wɔ mí kple miawo hã bena míezu kristotɔ vavãwo eye wòtia mí abe eƒe apostolowo ene be míaɖe gbeƒã nyanyui la. 22 Eya ame si de dzesi mí abe viawo ene eye wòtsɔ Gbɔgbɔ Kɔkɔe la de míaƒe dziwo me abe kpeɖodzi be míenye etɔwo vavã la ene.\n23 Azɔ la, meyɔ Mawu tso nye dzi me ke abe ɖasefo ene be nu si gblɔm mele na mi la nye nyateƒe tututu; susu si ta nyemetrɔ va Korinto haɖe o lae nye be nyemedi be mava ka mo na mi, eye mawɔe be miaxa nu o. 24 Menye ɖe míegale amegã ɖum ɖe mia dzi hele se dem na mi tso nu si ke miaxɔ ase la ŋuti o, elabena mienya nu si dze be miaxɔ ase. Ke medi be mawɔ nane si ado dzidzɔ na mi, nye dɔwɔhatiwo ne meva, menye be mana mialé blanui o.


Eye agbalẽfiala, siwo tso Yerusalem va la, gblɔ bena Beelzebul le eme, eye wònyã gbɔgbɔ vɔ̃wo do go to gbɔgbɔ vɔ̃wo ƒe fia la dzi.\n Ke wo dometɔa ɖewo gblɔ bena: Enyã gbɔgbɔ vɔ̃wo do go to Beelzebul, si nye gbɔgbɔ vɔ̃wo ƒe fia la dzi. Eye bubuwo le etem kpɔ hele dzesi dim tso egbɔ tso dziƒo. Ke esi wonyã woƒe tamesusuwo la, egblɔ na wo bena: Fiaɖuƒe sia fiaɖuƒe, si ma ɖe ye ŋutɔ ɖokui ŋuti la, ezu aƒedo, eye xɔ mũ dze xɔ dzi. Eye ne Satana hã ma ɖe ye ŋutɔ ŋuti la, aleke eƒe fiaɖuƒe la anɔ anyii mahã? Elabena miegblɔ bena, menya gbɔgbɔ vɔ̃wo ɖo goe to Beelzebul dzi. Eye nye la, ne menya gbɔgbɔ vɔ̃wo ɖo goe to Beelzebul dzi la, ekema mia viwo la, ameka dzie woto nyã wo do goe mahã? Le esia ta woawo azu miaƒe ʋɔnudrɔ̃lawo.\n2 Fiawo 1:1-3\n Le Axab ƒe ku megbe la Moab dze aglã ɖe Israel ŋu. Eye Axazya ge tso eƒe xɔtaxɔ ƒe fesre nu le Samaria, eye do dze eɖzi. Tete wòdo amewo gblɔ na wo bena: Miyi Mabia nu Ekrontɔwo ƒe mawu Baal-Zebub be, ɖe mahaya tso nye dɔléle sia mea? Ke Yehowa ƒe dɔla ƒo nu kple Eliya, Tisbitɔ la bena: Tso, naɖakpe Samaria-fia ƒe dɔlawo, eye gblɔ na wo bena: Esi Mawua ɖeke mele Israel o ta, mieyina ɖe nu bia ge Ekrontɔwo ƒe mawu Baal-Zebub a?\n Eye wòva aƒe me. Eye ameha la gale ƒu ƒom ale bena, womete ŋu ɖu abolo gɔ̃ hã o. Eye esi etowo see la, wodo go yi ele ge; elabena wogblɔ be: Eƒe tame da! Eye agbalẽfiala, siwo tso Yerusalem va la, gblɔ bena Beelzebul le eme, eye wònyã gbɔgbɔ vɔ̃wo do go to gbɔgbɔ vɔ̃wo ƒe fia la dzi. Eye esi wòyɔ wo va egbɔ la, eƒo nu na wo le lododowo me bena: Aleke Satana ate ŋu anyã Satana ado goe mahã? Eye ne fiaduƒe mã de ye ŋutɔ ɖokui ŋuti la, ekema fiaduƒe ma mate ŋu anɔ anyi o. Eye ne aƒe mã ɖe ye ŋutɔ ɖokui ŋuti la, ekema aƒe ma mate ŋu anɔ anyi o. Eye ne Satana tsi tre ɖe ye ŋutɔ ɖokui ŋuti la, ekema emã, eye emate ŋu anɔ anyi o, ke boŋ enu lava tsi. Amea ɖeke mate ŋu ayi ɖe ŋusẽtɔ la ƒe me, eye wòaha eƒe aƒemenuwo o; negbe ɖeko woabia ŋusẽtɔ la gbã hafi aha eƒe aƒe. Vavã mele egblɔm na mi bena: Woatsɔ amegbetɔviwo ƒe nuvɔ̃, siwo katã wòwɔna, kple busunya, siwo wogblɔna la, ake wo; ke amesi agblɔ busunya ɖe Gbɔgbɔ kɔkɔe la ŋu la, makpɔ tsɔtsɔke vaseɖe mavɔmavɔ me o; ke boŋ enyi nuvɔ̃ mavɔmavɔ ƒe fe; elabena wogblɔ be: Gbɔgbɔ makɔmakɔ le eme.\n2 Fiawo 1:16\nEye wògblɔ ne bena: Ale Yehowa gblɔ esi: Esi Mawua ɖeke mele Israel, ne woabia gbee ase o ta, nèdɔ ame, be woaɖabia nu Ekrontɔwo ƒe mawu Baal-Zebub a? Eyata aba, si dzi nède la, màgaɖi le edzi akpɔ o, ke boŋ àku.\natɔ̃lia nye sardonik, adelia nye sardis, adrelia nye krisolit, enyilia nye beril, asiekelia nye topas, ewolia nye krisopras, wuiɖekɛlia nye hiakint, wuievelia nye ametist.\nEsi Hiob ƒe xɔlɔ̃ etɔ̃awo se dzɔgbevɔe, siwo katã dzɔ ɖe edzi la, wo dome amesiame tso wo de: Elifaz tso Teman, Bildad tso Suax, eye Zofar tso Naama; woɖo gbe ɖi kple wo nɔewo be, yewoayi aɖafa nɛ, eye yewoafa akɔ nɛ.\n2 Fiawo 1:6\nWoɖo ŋu nɛ bena: Ŋutsua ɖe va kpe mí, eye wògblɔ na mí bena: Mitrɔ gbugbɔ yi fia, si dɔ mi ɖa la gbɔ, eye migblɔ nɛ bena: Ale Yehowa gblɔ esi: Esi Mawua ɖeke mele Israel o ta, nèdɔ ame ɖo ɖa, be woaɖabia nu Ekrontɔwo ƒe mawu Baal-Zebub a? Eyata aba, si dzi nède la, màgaɖi le edzi akpɔ o, ke boŋ àku.\nEye Aron ɖe Eliseba, Aminadab vinyɔnu, amesi nye Naxason nɔvinyɔnu, eye wòdzi Nadab, Abihu, Eleazar kple Itamar nɛ.\nEƒe fiaɖuƒe ƒe gɔmeɖoɖo enye Babel, Erek, Akad kple Kalne le Sinear-nyigba dzi.\nEye wòva me le ŋkeke mawo me bena, Amrafel, Sinear-fia, Ariok, Elasar-fia, Kedorlaomer, Elam-fia kple Tideal, Goyim-fia,\nŊutsu la ŋkɔ nye Elimelex, eye srɔ̃a ŋkɔ nye Naomi, viaŋutsu eveawo ŋkɔ-wo nye Maxlon kple Xilion. Wonye Efrayimtɔwo tso Betlexem-Yuda, eye woʋu va Moab-nyigba dzi henɔ afima.\nEye woƒo wo nu ƒu ɖe teƒe, si woyɔna le Hebri-gbe me bena Harmagedon.\nGbedzilãwo kple amegãxiwo ado go le afima, azizãwo ayɔ wo nɔewo le afima, eye gbetsiwo adzudzɔ le afima, agbɔ ɖe eme bɔkɔɔ.\n Eye wògayi ɖe ƒuƒoƒe, eye amea ɖe le afima, si titi lé asi na. Eye wole ŋudzɔ nɛ be, aɖa gbe le eŋu le Sabat dzi loo, bena yewoatso enu. Eye wògblɔ na amesi titi lé asi na la bena: Tsi tre ɖe titina. Eye wòbia wo bena: Ɖe woɖe mo bena, woawo nu nyui alo woawo nuvɔ̃ le Sabat dzi, be woaɖe ame, alo woawui mahã? Ke woawo zi kpi. Eye esi wòkpɔ wo godoo kple dziku la, exa nu le woƒe dzimesesẽ la ŋuti, eye wògblɔ na ame la bena: Mlo wò asi! Eye wòmloe, eye eƒe asi la gaɖɔ ɖo. Tete farisitɔwo do go enumake kple Herodiahawo, eye wode adaŋu le eyama ŋuti, alesi woawɔ awui.\n Eye wova Yerixo; eye esi wòdo go tso Yerixo kple eƒe nusiawo kple ameha gã la, Bartimeo, Timeo vi, si nye nubiala ŋkuagbãtɔ la, bɔbɔ nɔ anyi ɖe mɔ to. Eye esi wose bena, Yesu, Nazaretetɔ lae la, eɖe asi ɣlidodo me le gbɔgblɔm bena: Yesu, Dawid vi la, kpɔ ye nublanui! Eye ame geɖewo blu ɖe eta, bena wòazi ɖoɖoe; ke egado ɣli geɖe wu tsãtɔ bena: Dawid vi la, kpɔ ye nublanui! Tete Yesu tɔ ɖe tsitre gblɔ bena: Miyɔe ɖa. Eye esi woyɔ ŋkuagbãtɔ la la, wogblɔ nɛ bena: Na wò dzi nadze eme! Tsi tre, ele yɔwòm. Ke esi wòɖe eƒe awu ƒu gbe la, etso hiã va Yesu gbɔ. Eye Yesu xɔ dzi gblɔ nɛ bena: Nuka dim nèle be, mawɔ na wòa? Eye ŋkuagbãtɔ la gblɔ nɛ bena: Rabuni, bena makpɔ nu. Eye Yesu gblɔ nɛ bena: Heyi, wò xɔse la ɖe wò! Eye enumake la wòkpɔ nu, eye wòdze eyome le mɔ la dzi.\nXilkiya, amesi tso nunɔlawo dome le Anatot le Benyamin-nyigba dzi la ƒe vi Yeremya ƒe nyawo enye si;\nSem viŋutsuwo nye: Elam, Asur, Arpaxsad, Lud kple Aram.\nLe Artaxsasta ŋɔli la Bislam, Mitredal, Tabeel kple wo nɔvi mamleawo ŋlɔ agbalẽ ɖo ɖe Persia-fia Artaxsasta. Woŋlɔ agbalẽ la ɖe Aramgbe me eye woɖe egɔme ɖe Persia-gbe me.\nNyagblɔla Salomo 1:1\nNyagblɔla, amesi nye Dawid vi, fia le Yerusalem la ƒe nyawo nye esi:\nEwɔ koklovinɔ, avũ kple avũtɔ kple atifieŋu kpakple dzieheɣletiviwo.\nEye nya lé dze ha blibo la katã ŋu; eye wotia Stefano, ŋutsu, si ya fũ kple xɔse kpakple Gbɔgbɔ kɔkɔe la, kple Filipo, Prokoro kple Nikanora, Timona, Parmena kple Nikolao, si nye trɔ̃subɔla-zu-Yudatɔ tso Antioxia,\nNusi nèkpɔ la, ŋlɔe ɖe agbalẽ me, eye natsɔe aɖo ɖe hame adre, siwo le Efeso kple Smirna kple Pergamo kple Tiatira kple Sardes kple Filadelfia kple Laodikea.\nEye esi wòyɔ wo va egbɔ la, eƒo nu na wo le lododowo me bena: Aleke Satana ate ŋu anyã Satana ado goe mahã?


Maria Kple Yosef Woyi Betlexem Eye Wodzi Yesu | Xɔse Vavã\nGBE BUBU Abkhaz Acholi Afrikaans Albanian Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Faroese Fijian Finnish Franse Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kannada Karen (S'gaw) Kazakh Kikamba Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Tokunɔgbe Malay Malayalam Maltese Marathi Mauritian Creole Maya Mexico Tokunɔgbe Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Philippines Tokunɔgbe Poland Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n1, 2. Ƒo nu tso Maria ƒe mɔzɔzɔa ŋu, eye ɖe nu si tae mɔzɔzɔa asesẽ nɛ la me.\nMARIA si ƒo fu le la gadzɔ eɖokui vie le agbatsɔlãa dzi. Gaƒoƒo geɖewoe nye ema wòle tedzi sia dzi. Yosef nɔ zɔzɔm le eŋgɔ ɖɔɖɔɖɔ, woɖo ta Betlexem si gbɔ didi ŋutɔ. Maria gase vi si le eƒe dɔ me la ƒe ʋaʋã ake.\n2 Ɣleti geɖewoe nye ema fu le Maria ƒo, elabena Biblia gblɔ tso eŋu be ‘fu tsi ɖe eƒo.’ (Luka 2:5) Esi atsu kple asi sia nɔ agblewo ŋu tom nɔ yiyim la, ɖewohĩ awɔ nuku na agbledela siwo nɔ woƒe agblewo ŋlɔm alo nɔ nu ƒãm la be woakpɔ nyɔnu si le nɔnɔme sia me wòanɔ mɔ zɔm. Nu kae na Maria dze mɔ tso Nazaret ɖo ta teƒe didi ma?\n3. Dɔ kae wode Maria si, eye nu kae míasrɔ̃ tso eŋu?\n3 Nya bliboa dze egɔme ɣleti aɖewo do ŋgɔ esime Yuda ɖetugbui sia xɔ dɔdeasi aɖe si le etɔxɛ le amegbetɔwo ƒe ŋutinya me. Wogblɔ nɛ be ele vi aɖe si ava zu Mesia, Mawu ƒe Vi la, dzi ge! (Luka 1:35) Esi eƒe vidziɣi nɔ ɖoɖom la, eva hiã be wòazɔ mɔ sia. Le mɔzɔzɔ sia me la, Maria do go nɔnɔme sesẽ aɖewo siwo do eƒe xɔse kpɔ. Na míakpɔ nu si kpe ɖe eŋu wòyi edzi sẽ ŋu le xɔse me la ɖa.\nMɔzɔzɔ Yi Betlexem\n4, 5. (a) Nu ka tae Yosef kple Maria ɖo ta Betlexem? (b) Nyagblɔɖi kae va eme le Kaisaro ƒe sededea ta?\n4 Menye Yosef kple Maria koe nɔ mɔa zɔm ɣemaɣi o. Ðeko Kaisaro Augusto de se be woaŋlɔ anyigbadzinɔlawo ƒe ŋkɔwoe nye ema, eye ehiã be amewo nazɔ mɔ ayi wo de aɖaŋlɔ woƒe ŋkɔwo. Nu kae Yosef wɔ? Nuŋlɔɖia gblɔ be: “Yosef hã dzo le Galilea, tso du si nye Nazaret me yi Yudea, le David ƒe du, si woyɔna be Betlexem me, le esi wònye David ƒe aƒe kple ƒomea me tɔ ta.”—Luka 2:1-4.\n5 Menye nudogoɖenunue wònye be Kaisaro de sea le ɣeyiɣi ma me o. Wogblɔ le nyagblɔɖi aɖe si woŋlɔ ɖi ƒe alafa adree nye ema la me be Betlexem ye woadzi Mesia la le. Ɣemaɣi la, du aɖe nɔ anyi si woyɔna be Betlexem, si didi tso Nazaret gbɔ kilometa 11 ko. Gake wogblɔ le nyagblɔɖia me kã be “Betlexem Efrata” ye woadzi Mesia la le. (Xlẽ Mixa 5:1.) Hafi mɔzɔla siwo tso Nazaret la nayi kɔƒedu sue ma me la, ele be woazɔ todzimɔ si didi abe kilometa 130 ene eye woato Samaria. Betlexem ma ye wòle be Yosef nayi, elabena afi mae nye Fia David tɔgbuiwo de, eye ƒome ma mee Yosef kple eƒe ŋugbetɔa siaa tso.\n6, 7. (a) Nu ka tae mɔzɔzɔ ayi Betlexem manɔ bɔbɔe na Maria o? (b) Esi Maria zu Yosef srɔ̃ ta la, aleke esia kpɔ ŋusẽ ɖe nyametsotso siwo Maria wɔna dzi? (Kpɔ etenuŋɔŋlɔa hã.)\n6 Ðe Maria alɔ̃ ayi kple Yosef be woate ŋu awɔ sedede sia dzia? Ne míebu eŋu kpɔ la, míakpɔe be mɔa zɔzɔ asesẽ nɛ ŋutɔ. Kele ƒe gɔmedzedzee, eya ta keletsi tea ŋu nyɔna le esi dzomeŋɔlia yina enu wu ge ta. Gakpe ɖe eŋu la, Betlexem nɔ tonuto aɖe si kɔ wu meta 760 la me. Eye kɔkɔƒe ma gbegbee wòle be woalia le ŋkeke geɖe ƒe mɔzɔzɔ teɖeɖiameŋu ma ƒe nuwuwu. Ðewohĩ mɔzɔzɔa axɔ ŋkeke geɖe wu ale si wònɔna, le esi Maria ƒe nɔnɔmea abia be sẽe kple sẽe ko wòaɖi ɖe eme vie ta. Fifia si ɖetugbui sia ƒe vidziɣi ɖo la, anya dzroe vevie be yeate ɖe aƒe ŋu, afi si eƒe ƒometɔwo kple xɔlɔ̃wo anɔ klalo be yewoana kpekpeɖeŋui le ne fua te eɖuɖu la hafi. Ðikeke mele eme o be, ehiã be dzi nanɔ eƒo hafi wòalɔ̃ azɔ mɔ ma.\nMɔzɔzɔ ayi Betlexem menɔ bɔbɔe o\n7 Togbɔ be enɔ alea hã la, Luka ŋlɔ bena, Yosef yi “be woaŋlɔ woa kple Maria” ŋkɔ. Eŋlɔ hã be wotsɔ Maria “[na Yosef] wòɖe, abe ale si wodo eƒe ŋugbe nɛ ene.” (Luka 2:4, 5) Esi Maria zu Yosef srɔ̃ ta la, esia kpɔ ŋusẽ gã aɖe ɖe nyametsotso siwo Maria wɔna tso ɣemaɣi la dzi. Ebɔbɔ eɖokui ɖe srɔ̃a ƒe tanyenye te, eya ta ewɔ nu wòwɔ ɖeka kple ɖoƒe si Mawu nae abe eƒe kpeɖeŋutɔ ene hede Yosef ƒe nyametsotsowo dzi. * Eya ta toɖoɖoe na be wòte ŋu wɔ nuteƒe le xɔse ƒe dodokpɔ ma me.\n8. (a) Anye susu bubu kawo hã tae Maria lɔ̃ kplɔ Yosef ɖo yi Betlexem? (b) Mɔ ka nue Maria ƒe kpɔɖeŋua dea dzi ƒo na nuteƒewɔlawo le?\n8 Nu bubu ka hãe anya ʋã Maria wòɖo to? Ðe wònya nu tso nyagblɔɖi si gblɔ be Betlexem ye woadzi Mesia le la ŋua? Biblia megblɔe o. Ate ŋu anye be enya nu tso nyagblɔɖi sia ŋu, elabena edze ƒãa be subɔsubɔhakplɔlawo dometɔ geɖe kple dukɔ hahoo la gɔ̃ hã nya nu tso eŋu. (Mat. 2:1-7; Yoh. 7:40-42) Menye ame si menya Ŋɔŋlɔawo o ye Maria nye kura o. (Luka 1:46-55) Eɖanye toɖoɖo srɔ̃a tae Maria tiae be yeazɔ mɔa, dziɖuɖua ƒe sedede dzi wɔwɔ, Yehowa ƒe nyagblɔɖia me vava, alo susu vovovowo tae o, eɖo kpɔɖeŋu nyui aɖe ɖi. Yehowa kpɔa ŋudzedze ɖe ŋutsu kple nyɔnu siwo nye ɖokuibɔbɔlawo kple toɖolawo la ŋu ŋutɔ. Le míaƒe ɣeyiɣi sia si me wòdzena zi geɖe abe amewo megadea asixɔxɔ aɖeke ɖokuibɔbɔ ŋu o ene me la, kpɔɖeŋu si Maria ɖo ɖi la dea dzi ƒo na nuteƒewɔlawo le afi sia afi be woanye ɖokuibɔbɔlawo.\nKristo La Dzidzi\n9, 10. (a) Nu ka ŋue Maria kple Yosef anya nɔ ŋugble dem le esime wonɔ tetem ɖe Betlexem ŋu? (b) Afi kae Yosef kple Maria dze, eye nu ka tae?\n9 Maria anya gbɔ fũu esi wòkpɔ Betlexem dua le adzɔge ɖaa. Esime Maria kple Yosef nɔ togbɛawo liam henɔ amiti siwo ƒe tsetsewo nye mamlɛtɔ siwo woxana le ƒea me ŋu tom la, woanya nɔ ŋugble dem tso kɔƒe sue sia ƒe ŋutinya ŋu. Kɔƒea nɔ sue ale gbegbe be womebunɛ ɖe Yuda duwo dome o, abe ale si ko nyagblɔɖila Mixa gblɔe ene. Ke hã kɔƒe sia mee wodzi Boas kple Naomi le, eye afi sia kee wova dzi David hã le emegbe; nu siawo katã dzɔ ƒe akpe ɖeka kple edzivɔ do ŋgɔ.\n10 Maria kple Yosef kpɔe be amewo sɔ gbɔ le kɔƒea me kpaŋkpaŋ. Ame bubuwo va do ŋgɔ na wo hena ŋkɔŋɔŋlɔa, eye esia wɔe be womekpɔ dzeƒe o. * Naneke meli woawɔ tsɔ wu be woayi aɖatsi lãkpɔ me zã ma me o. Míate ŋu akpɔ ale si Yosef tsi dzi esime wòkpɔ srɔ̃a wòle veve helĩhelĩ si mese kpɔ o la sem, si gava do gã ɖe edzi, la le susu me. Teƒe sia boŋ ye fu va te eɖuɖu le.\n11. (a) Nu ka tae nyɔnu ɖe sia ɖe ate ŋu ase nu si me Maria to la gɔme? (b) Go kawo mee Yesu nye “ŋgɔgbevi” le?\n11 Nyɔnu ɖe sia ɖe ate ŋu ase nu si gbegbe me Maria to la gɔme. Ƒe 4,000 do ŋgɔ na ɣemaɣi la, Yehowa gblɔe ɖi be nyɔnu ɖe sia ɖe alé ku hafi adzi vi le nu vɔ̃ si ƒe dome wonyi ta. (1 Mose 3:16) Kpeɖodzi aɖeke meli be Maria meto fukpekpe sia me o. Luka ƒe nuŋlɔɖia meƒo nu tso ale si vidzidzia nɔ na Maria ŋu tsitotsito o, ɖeko wògblɔ kpuie ko be: “[Edzi] ŋutsuvi, si nye eƒe ŋgɔgbevi.” (Luka 2:7) Ɛ̃, Maria dzi eƒe “ŋgɔgbevi” la, si nye via geɖeawo, siwo ade ame adre ya teti la, ƒe ŋgɔgbea. (Marko 6:3) Gake vi sia ato vovo tso nɔviawo gbɔ. Menye Maria ƒe ŋgɔgbevi koe wònye o, ke enye Yehowa ŋutɔ ƒe “nuwɔwɔwo katã ƒe ŋgɔgbevi” heganye Mawu ƒe Tenuvi hã!—Kol. 1:15.\n12. Afi kae Maria tsɔ ɖevi la mlɔ, eye aleke Yesu dzidzi ƒe ŋutinyaa to vovo na edzidzi ŋuti fefewo, nutatawo kple wɔwɔfia siwo amewo wɔna egbea?\n12 Azɔ la, nuŋlɔɖia gblɔ nya ɖedzesi sia kpee be: “[Exatsa] avɔ ɖe eŋu, eye wòtsɔe mlɔ lãnuɖunu me.” (Luka 2:7) Wowɔa Yesu dzidzi ŋuti fefewo, nutatawo kple wɔwɔfia siwo ŋu woɖea ami ɖo la le xexea me godoo. Gake de dzesi ale si nuawo dzɔ ŋutɔŋutɔe. Lãnuɖunu nye agba alo nugo si me lãwo ɖua nu le. Ðo ŋku edzi be ƒomea va tsi lãkpɔ me. Lãkpɔ nye teƒe si wonya ɣemaɣi kple egbea siaa be ya nyui si woagbɔ kple dzadzɛnyenye menɔna tututu o. Le nyateƒe me la, dzila kawoe atiae be yewoadzi yewo vi ɖe teƒe sia tɔgbi nenye be woate ŋu akpɔ teƒe bubu aɖe hafi? Dzila akpa gãtɔ dia nyui na wo viwo. Aleke gbegbe Maria kple Yosef adi be yewoawɔ nu nyuitɔ kekeake na Mawu ƒe Vi lae nye esi!\n13. (a) Mɔ ka nue Maria kple Yosef wɔ woƒe ŋutete katã le nɔnɔme madeamedzi si me wonɔ la me? (b) Aleke dzila nyanuwo ate ŋu atsɔ nu siwo le vevie wu aɖo nɔƒe gbãtɔ abe ale si Yosef kple Maria wɔe ene?\n13 Ke hã nɔnɔme madeamedzi si me wokpɔ wo ɖokuiwo le la meɖe dzi le wo ƒo o, ke boŋ wowɔ nu sia nu si woate ŋui le woƒe ŋutete nu. Le kpɔɖeŋu me, de dzesii be Maria ŋutɔe kpɔ vidzĩa gbɔ, xatsa avɔ ɖe eŋu, tsɔe mlɔ lãnuɖunua me dzaa be wòadɔ alɔ̃ hekpɔ egbɔ be vuvɔ nagawɔe o eye wòanɔ dedie. Maria mena be dzimaɖitsitsi ɖe nɔnɔme si me wòkpɔ eɖokui le ŋu na wòdo kpo nu sia nu si wòate ŋu awɔ atsɔ alé be na ɖevia la wɔwɔ o. Woa kple Yosef siaa nyae hã be nu vevitɔ kekeake si yewoate ŋu awɔ na ɖevi siae nye be yewoafia nui be wòalɔ̃ Yehowa. (Xlẽ 5 Mose 6:6-8.) Egbea, dzila nyanuwo tsɔa nu mawo ke ɖoa nɔƒe gbãtɔ le wo viwo hehe me, le xexe mavɔ̃mawu sia me.\nAlẽkplɔlawo De Dzi Ƒo Na Maria Kple Yosef\n14, 15. (a) Nu ka tae alẽkplɔlawo di vevie be yewoakpɔ ɖevi la? (b) Esi alẽkplɔlawo va kpɔ Yesu le lãkpɔa me vɔ la, nu kae wowɔ?\n14 Le zã ƒe ɖoɖoezizi ma me la, kasia alẽkplɔlawo va do ɖe lãkpɔa me bibibi. Wodi vevie be yewoakpɔ ƒomea, vevietɔ ɖevi la. Dzi nɔ ŋutsu siawo dzɔm ale gbegbe, eye woƒe mo katã yɔ fũu kple dzidzɔ. Woɖe abla tso keke togbɛawo dzi ke, afi si wonɔ woƒe lãhawo ŋu dzɔm le. * Wogblɔ nu wɔnuku si teƒe wokpɔ eteƒe medidi kura o la na dzila siawo siwo ƒe mo wɔ yaa la. Esime wonɔ woƒe alẽhawo ŋu dzɔm le toawo dzi le zã ma me la, mawudɔla aɖe ɖe eɖokui fia wo le vo me. Yehowa ƒe ŋutikɔkɔe klẽ ƒo xlã wo godoo, eye mawudɔlaa gblɔ na wo be, ɖeko wodzi Kristo, alo Mesia la, le Betlexem teti koe nye ema. Egblɔ na wo be woakpɔe be wotsɔ vidzĩ la mlɔ lãnuɖunu me, eye woxatsa avɔ ɖe eŋu. Emegbe nane si gawɔ nuku wu la dzɔ; wokpɔ mawudɔla gbogbo aɖewo wonɔ Mawu kafum!—Luka 2:8-14.\n15 Mewɔ nuku be ame tsɛ siawo ɖe abla yi Betlexem dua me o! Dzi anya dzɔ wo godoo esi wokpɔ vidzĩa wònɔ anyimlɔƒe abe ale si tututu mawudɔlaa gblɔe na wo ene. Womemia nu ɖe nya nyui sia dzi o. ‘Woka nya siwo wogblɔ na wo la ta na amewo. Eye ame siwo katã se nya siwo alẽkplɔlawo gblɔ na wo la ƒe mo wɔ yaa.’ (Luka 2:17, 18) Edze ƒãa be subɔsubɔhakplɔla siwo nɔ anyi ɣemaɣi la mebua alẽkplɔlawo ɖe naneke me o. Gake eme kɔ ƒãa be Yehowa de asixɔxɔ ŋutsu ɖokuibɔbɔla kple nuteƒewɔla siawo ŋu. Ke dɔ kae woƒe vavaa wɔ ɖe Maria dzi?\nEme kɔ ƒãa be Yehowa de asixɔxɔ alẽkplɔla ɖokuibɔbɔla kple nuteƒewɔla mawo ŋu\n16. Aleke Maria ɖee fia be yedea ŋugble le nu ŋu nyuie, eye nu ka koŋue na eƒe xɔse li ke?\n16 Togbɔ be kuléle kple vidzidzia ate ɖeɖi Maria ŋu godoo hã la, elé to ɖe nya sia nya ŋu nyuie. Eye wògawɔ nu si yi ŋgɔ wu ema: “Maria de asi nya siawo katã dzadzraɖo me, henɔ wo ŋu bum le eƒe dzi me.” (Luka 2:19) Vavãe, ɖetugbui sia dea ŋugble le nu ŋu vevie. Enyae be mawudɔlaa ƒe gbedeasi sia le vevie. Eƒe Mawu, Yehowa, di be wòanya ame si tututu via nye eye wòade asixɔxɔ eŋu. Eya ta menye ɖeko wònɔ to ɖom ko o, ke edzra nyaawo ɖo ɖe eƒe dzi me hã be yeate ŋu anɔ ŋugble dem le wo ŋu edziedzi le ɣleti kple ƒe siwo le ŋgɔ gbɔna me. Esiae nye nu vevi aɖe si kpe ɖe Maria ŋu wòtu xɔse si wòɖe fia le eƒe agbenɔɣi katã la ɖo.—Xlẽ Hebritɔwo 11:1.\nMaria lé to ɖe alẽkplɔlawo ƒe nyawo ŋu nyuie hedzra wo ɖo ɖe eƒe dzi me\n17. Aleke míate ŋu asrɔ̃ Maria ƒe kpɔɖeŋu le gbɔgbɔmenyawo ŋu bubu gome?\n17 Wò hã àsrɔ̃ Maria ƒe kpɔɖeŋua? Yehowa na woŋlɔ nyateƒenya vevi gbogbo aɖewo ɖe eƒe Nya la me. Ke hã ne míelé to ɖe nyateƒenya vevi mawo ŋu ko hafi woaɖe vi na mí. Míewɔa esia ne míexlẽa Biblia gbe sia gbe, menye abe agbalẽ dzro aɖe ko ene o, ke boŋ abe Mawu ƒe Nya si tso gbɔgbɔ me ene. (2 Tim. 3:16) Eye abe Maria ene la, ehiã be míadzra Mawu ƒe nyawo ɖo ɖe míaƒe dzi me ahanɔ wo ŋu bum. Ne míedea ŋugble le nu siwo míexlẽna le Biblia me ŋu eye míebua mɔ siwo nu míate ŋu awɔ Yehowa ƒe aɖaŋuɖoɖowo dzi le geɖe wu ŋu la, míado ŋusẽ míaƒe xɔse ale be wòatsi ɖe edzi.\nNya Bubu Siwo Wòdzra Ðo Ðe Eƒe Dzi Me\n18. (a) Aleke Maria kple Yosef wɔ ɖe Mose ƒe Sea dzi esime Yesu nye vidzĩ? (b) Nu kae nu siwo Yosef kple Maria tsɔ sa vɔ le gbedoxɔa me la ɖe fia le woƒe ganyawo ŋu?\n18 Esi vidzĩa xɔ ŋkeke enyi la, Maria kple Yosef na wotso aʋa nɛ, abe ale si Mose ƒe Sea bia ene, eye wotsɔ ŋkɔ nɛ be Yesu, abe ale si mawudɔlaa gblɔe na wo ene. (Luka 1:31) Emegbe esi ɖevia xɔ ŋkeke 40 la, wokɔe tso Betlexem yi gbedoxɔa me le Yerusalem, si gbɔ didi kilometa ʋɛ aɖewo tso afi ma. Woyi ɖana ŋutikɔkɔ ƒe vɔsanu la abe ale si Sea ɖe mɔ ɖe eŋu na ƒome dahewo ene be woatsɔ akpakpa (ƒeƒlelu) eve alo ahɔnɛ eve asa vɔe. Nenye be ekpe ŋu na wo be yewomete ŋu na alẽ kple akpakpa si dzila bubuwo ate ŋu ana o hã la, womena esia ɖe fu na wo o. Azɔ hã, woƒe afi ma yiyi de dzi ƒo na wo geɖe ŋutɔ.—Luka 2:21-24.\n19. (a) Nya bubu kawoe Simeon gblɔ na Maria siwo wògadzra ɖo ɖe eƒe dzi me? (b) Aleke Hana wɔ nui esi wòkpɔ Yesu?\n19 Simeon, si nye ŋutsu tsitsi aɖe la te ɖe wo ŋu, eye wògblɔ nya bubu siwo Maria gadzra ɖo ɖe eƒe dzi me. Wodo ŋugbe na ŋutsu sia be akpɔ Mesia la hafi aku, eye Yehowa ƒe gbɔgbɔ kɔkɔea ɖee fiae be Yesu, vidzĩ lae nye Xɔla la. Azɔ hã, Simeon na Maria nya vevesese si me wòahiã be wòado dzi ato gbe ɖeka. Egblɔ nɛ be ase le eɖokui me abe ɖe woƒo yi legbee aɖe ɖee ene. (Luka 2:25-35) Nya mawo siwo ate ŋu adzi ŋɔ na Maria gɔ̃ hã la kpe ɖe eŋu wòdo dzi esime ɣeyiɣi sesẽ ma va le ƒe blaetɔ̃ aɖewo megbe. Le Simeon megbe la, nyɔnu nyagblɔɖila aɖe si ŋkɔe nye Hana kpɔ Yesu vidzĩ la, eye wòte nuƒoƒo tso eŋu na ame siwo katã nɔ Yerusalem ƒe ɖeɖe lalam vevie la.—Xlẽ Luka 2:36-38.\nYehowa ƒe gbedoxɔa me yiyi le Yerusalem de dzi ƒo na Maria kple Yosef ŋutɔ\n20. Nu kae ɖee fia be nyametsotso nyui ye wònye Yesu dzilawo wɔ be wokɔe yi gbedoxɔa me le Yerusalem?\n20 Nyametsotso nyui ka gbegbee nye esi Yosef kple Maria wɔ be wokɔ vidzĩ la va Yehowa ƒe gbedoxɔ me le Yerusalem! Afɔ sia si woɖe la nye ale si wo via ava nɔ Yehowa ƒe gbedoxɔa me yim nuteƒewɔwɔtɔe le eƒe anyigbadzinɔɣi katã la ƒe gɔmedzedze. Esime wonɔ afi ma la, wowɔ nu sia nu si woate ŋui le Mawu ƒe nudidiwo gbɔ ɖoɖo me, eye woxɔ mɔfiamewo hese dzideƒonyawo hã. Kakaɖedzitɔe la, hafi Maria nadzo le gbedoxɔa me gbe ma gbe la, eƒe xɔse gasẽ ɖe edzi, eye nyateƒenya vevi siwo ŋu wòate ŋu ade ŋugble le ahagblɔ na ame bubuwo la yɔ eƒe dzi me fũu.\n21. Nu kae míate ŋu awɔ be míaƒe xɔse nanɔ sesẽm ɖe edzi abe Maria tɔ ene?\n21 Edoa dzidzɔ na mí ŋutɔ be dzila siwo li egbea dzea kpɔɖeŋu ma yome. Le Yehowa Ðasefowo dome la, dzilawo kplɔa wo viwo yia Kristotɔwo ƒe kpekpewo nuteƒewɔwɔtɔe. Dzila mawo wɔa wo tɔ si nua le woƒe ŋutete nu eye wogblɔa dzideƒonyawo na wo nɔvi haxɔsetɔwo. Azɔ hã, ŋusẽ ɖoa wo ŋu, dzi dzɔa wo geɖe wu, eye nya nyui geɖe siwo woate ŋu agblɔ na ame bubuwo la yɔa woƒe dzi me hafi wodzona. Dzidzɔ ka gbegbee nye esi wònyena ne míeƒo ƒu kpli wo! Zi ale si míele esia wɔm la, míakpɔe be míaƒe xɔse anɔ sesẽm ɖe edzi, abe ale si wònɔ le Maria gome ene.\n^ mm. 7 De dzesi vovototo si le nuŋlɔɖi sia kple esi ku ɖe mɔ si Maria zɔ va yi ŋu la dome. Wogblɔ be “Maria tso” eye ‘wòyi’ Elisabet gbɔ. (Luka 1:39) Ɣemaɣi la, esi Maria nye Yosef ƒe ŋugbetɔ eye meɖee haɖe o ta la, ɖewohĩ mebia mɔ le egbɔ hafi zɔ mɔ ma o. Esi woɖe wo nɔewo vɔ la, nuŋlɔɖia ɖee fia be Yosef ye wɔ ɖoɖo ɖe woƒe mɔzɔzɔa ŋu, ke menye Maria ye o.\n^ mm. 10 Ɣemaɣi la, woɖea xɔ ɖeka aɖe ɖi le duawo me be wòanye dzeƒe na mɔzɔlawo kple asitsala mɔzɔlawo.\n^ mm. 14 Alẽkplɔlawo ƒe gbea dzi nɔnɔ le gaƒoƒo ma me ɖo kpe Biblia ƒe akɔntabubuwo dzi be: Womedzi Kristo la le December, si nye ɣleti si me alẽwo nɔa kpo me le afi si tsɔ aƒe gbɔ, la me o, ke boŋ October ƒe gɔmedzedze lɔƒoe wodzii.\nAleke Maria ɖo ɖokuibɔbɔ kple toɖoɖo ƒe kpɔɖeŋu nyui aɖe ɖi?\nNu kae míate ŋu asrɔ̃ tso ale si Maria wɔ etɔ si nua togbɔ be eda ahe la me?\nAleke Maria ɖee fia be yedea ŋugble le nu ŋu eye Mawu ƒe nyawo le vevie na ye?\nMɔ kawo nue nèɖoe be yeasrɔ̃ Maria ƒe kpɔɖeŋu le?\nƉoe Ɖe Amewo Ɖoe Ɖe Amewo Enɔ Nyaawo “Ŋu Bum Le Eƒe Dzi Me”


Psalmowo 141 | Biblia Le Internet Dzi | Xexe Yeye Gɔmeɖeɖe\nDavid ƒe ha. 141 Oo Yehowa, wò yɔm mele.+ Va xɔ nam kaba.+ Ne meyɔ wò la, ɖo to nàse nye gbe.+ 2 Nye gbedodoɖa nenɔ abe dzudzɔdonu ʋeʋĩ*+ ene le ŋkuwòme,+Ne mewu nye asiwo dzi la, nenɔ abe fiẽnuɖuvɔsa ene.+ 3 Oo Yehowa, ɖo dzɔla nye nuyi ŋu,Na woadzɔ nye nuyiwo ƒe ʋɔtru ŋu.+ 4 Mègana nye dzi natrɔ ɖe nu vɔ̃ɖi aɖeke ŋu,+Ne makplɔ ame vɔ̃ɖiwo ɖo le nu vɔ̃ɖiwo wɔwɔ me o;Eye mègana maɖu woƒe nuɖuɖu viviwo gbeɖe o. 5 Ne ame dzɔdzɔe ƒom la, lɔlɔ̃ vavãe wòɖe fiam;+Ne eka mo nam la, tamemi wòanye nam,+Eye nye ta magbee gbeɖe o.+ Ne vɔ̃ dzɔ ɖe wo dzi hã la, manɔ gbedodoɖa dzi. 6 Woatu asi woƒe ʋɔnudrɔ̃lawo tso agakpe dzi aƒu abu me,Ke dukɔ la ya ase nye nyawo, elabena wovivina. 7 Ale si wodzoboa anyigba hekakaa keawoe la,Nenemae wokaka míaƒe ƒuwo ɖe yɔdo nui. 8 Gake ŋuwòe nye ŋkuwo le, Oo Aƒetɔ Dziɖulagã Yehowa.+ Wòe mesi tso. Mègana nye agbe nu natso o.* 9 Kpɔ tanye tso mɔ̃ si wotre nam la ƒe aɖuwo meKple nu vɔ̃ɖi wɔlawo ƒe mɔ̃tetrewo me. 10 Ame vɔ̃ɖiwo katã adze woawo ŋutɔwo ƒe ɖɔ me,+Ke nye ya mato eŋu ayi dedie.\n^ Alo, “dzudzɔdonu ʋeʋĩ si ŋu wotrɔ asi le nyuie.”\n^ Alo, “Mègaƒo nye luʋɔ ɖe anyi o.”


Beléle Na Dzila Tsitsiwo | Nusɔsrɔ̃\nGbetakpɔxɔ—Tata Si Míesrɔ̃na | March 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nBeléle Na Dzila Tsitsiwo\n“Vinye lɔlɔ̃awo, migana míatsɔ nya kple aɖe alɔ̃ ame o, ke boŋ míatsɔ nuwɔna kple nyateƒe alɔ̃ ame.”—1 YOH. 3:18.\nAleke dzilawo kple wo viwo ate ŋu adzra ɖo ɖe “ŋkeke vɔ̃wo” ŋu?\nNu kawoe ate ŋu aɖee afia be dziwòlawo hiã kpekpeɖeŋu geɖe wu?\nNu ŋutɔŋutɔ kawoe nàte ŋu awɔ atsɔ ado alɔ ame si le dzila tsitsiwo dzi kpɔm?\n1, 2. (a) Nɔnɔme sesẽ kae dzea ŋgɔ ƒome geɖe, eye biabia kawoe esia fɔ ɖe te? (b) Aleke dzilawo kple wo viwo ate ŋu akpe akɔ kple kuxi siwo vana le tsitsime?\nDZIGBAGBÃE wònyena ne èva de dzesii be ye dzila siwo nɔ lãmesẽ me eye woawo ŋutɔwo kpɔa wo ɖokuiwo dzi la megate ŋu le nu siwo wowɔna tsã la wɔm o. Ðewohĩ Papa alo Dada dze anyi eye afi aɖe ŋe nɛ, alo eƒe susu tɔtɔ eye wòbú, alo be ɖɔktawo kpɔ dɔléle sesẽ aɖe le eŋu. Le dzila tsitsiawo hã gome la, lãmesẽkuxiwo kple nɔnɔme si me woɖo fifia ate ŋu anɔ tetem ɖe wo dzi vevietɔ ne womegatea ŋu wɔa nanewo o. (Hiob 14:1) Aleke míate ŋu akpe ɖe wo ŋu? Eye aleke míate ŋu alé be na woe?\n2 Nyati aɖe si ku ɖe ame tsitsiwo dzi kpɔkpɔ ŋu gblɔ be: “Togbɔ be esesẽna be woadzro kuxi siwo vana le tsitsime me hã la, ƒome si dzaka nyawo kpɔ do ŋgɔ helɔ̃ ɖe ale si woakpɔ wo gbɔe dzi la tea ŋu kpea akɔ kple nɔnɔme ɖe sia ɖe si ado mo ɖa la bɔbɔe wu.” Míenyae be kuxi siwo vana le tsitsime la ava godoo. Esia tae wòle vevie be míadzra ɖo ahatso nya me le nanewo ŋu do ŋgɔ. Mina míadzro ale si ƒomewo ate ŋu awɔ nu aduadu le lɔlɔ̃ me awɔ ɖoɖo ɖe kuxi sesẽ siawo gbɔ kpɔkpɔ ŋui la me.\nDZADZRAÐO ÐE “ŊKEKE VƆ̃WO” ŊU\n3. Ne dzila tsitsiwo va hiã kpekpeɖeŋu geɖe la, nu kae wòle be ƒomewo nawɔ? (Kpɔ nɔnɔmetata si le nyati sia ƒe gɔmedzedze.)\n3 Ɣeyiɣi aɖe ɖona si dzila tsitsi geɖe megatea ŋu kpɔa wo ɖokuiwo dzi o eye wohiãa kpekpeɖeŋu. (Mixlẽ Nyagblɔla 12:1-7.) Ne edzɔ alea la, ele be wo kple wo vi tsitsiwo woade adaŋu le mɔ nyuitɔ si dzi woato akpɔ kuxiawo gbɔe ŋu. Zi geɖe la, nunya le eme be woawɔ ƒometakpekpe adzro ale si woawɔ nu aduadu, nu siwo hiã, kple ale si woama agba lae me. Ele be wo katã, vevietɔ dzilaawo, nagblɔ woƒe dzimenyawo faa eye woalɔ̃ ɖe ale si tututu nɔnɔmea le dzi. Woate ŋu adae akpɔ ne dzilawo ate ŋu akpɔtɔ anɔ wo ƒeme nenye be wonaa kpekpeɖeŋu wo enuenu mahã. * Alo woate ŋu aƒo nu tso nu si ƒometɔ ɖe sia ɖe ate ŋu awɔ atsɔ akpe asi ɖe dzila tsitsiawo dzi kpɔkpɔ ŋu la ŋu. (Lod. 24:6) Le kpɔɖeŋu me, vovo ate ŋu anɔ ame aɖewo ŋu be woava nɔ nanewo wɔm na wo gbe sia gbe, eye ame bubuwo hã ate ŋu anɔ ga ɖom ɖa. Ele be ƒomea me tɔ ɖe sia ɖe nanya be ame sia ame kple eƒe wɔƒee; gake nuwo ate ŋu atrɔ ne ɣeyiɣiawo va le yiyim, eye wòahiã be woatrɔ asi le ame sia ame ƒe wɔƒe ŋu.\n4. Ame kawo ŋue ƒometɔwo ate ŋu atrɔ ɖo hena kpekpeɖeŋu?\n4 Ne èdze dziwòla tsitsi dzi kpɔkpɔ gɔme la, anyo be nàdi ɣeyiɣi asrɔ̃ nu geɖe tso eƒe nɔnɔmea ŋu. Ne dɔlémafɔe lém wòle la, ku nu me tso nu siwo dɔlélea ate ŋu agblẽ le eŋu la ŋu. (Lod. 1:5) Bia nya tso ɖoɖo siwo dziɖuɖua wɔ na ame tsitsiwo, siwo ate ŋu aɖe vi na mi ŋu. Ne èle tɔtrɔ siwo ava le miaƒe ƒomea me ŋu bum la, ɖewohĩ esia ate ŋu ana nàlé blanui, dzidzi aƒo wò, alo nàtɔtɔ. Gblɔ nu siwo le fu ɖem na wò la na xɔlɔ̃ si dzi nèka ɖo. Ƒo wo katã ta la, do gbe ɖa nàgblɔ wò dzimenyawo na Yehowa. Ana wò susu nadze akɔ anyi ale be nàte ŋu anɔ te ɖe nɔnɔme ɖe sia ɖe nu.—Ps. 55:23; Lod. 24:10; Flp. 4:6, 7.\n5. Nu ka tae nunya le eme be woanya tiatia siwo woawɔ le ame tsitsiwo ƒe lãmesẽnyawo gbɔ kpɔkpɔ me ŋu do ŋgɔ?\n5 Dzila tsitsi aɖewo kple woƒe ƒomea dzroa nu me be woanya tiatia siwo woawɔ le lãmesẽnyawo gbɔ kpɔkpɔ me do ŋgɔ. Woadi be woanya ne anyo wu be dzilaa naʋu aɖanɔ wo vi aɖe gbɔ, alo woana ame aɖe nava nɔ wo gbɔ loo, alo esiawo tɔgbi. Ema afia be wokpɔ ‘fuɖename kple hiã’ siwo ate ŋu atu wo la do ŋgɔ hedzra ɖo ɖe eŋu. (Ps. 90:10) Ƒome geɖe mewɔa ɖoɖo aɖeke do ŋgɔ o, eye ne kuxiwo va tu wo ko hafi wowɔa nyametsotso sesẽwo kpatakpata. Tsitsi ŋuti nunyala aɖe gblɔ be edzena ƒãa be, “menye ɣeyiɣi nyuitɔ si me woawɔ nyametsotso mawo lee nye ema o.” Ne wowɔ nyametsotso sesẽwo kpatakpata alea la, ƒomea me tɔwo tsia dzodzodzoe, eye etea ŋu dea dzre wo dome. Gake ɖoɖowɔwɔ ɣeyiɣi didi aɖe do ŋgɔ ana woatrɔ ɖe nɔnɔmeawo ŋu bɔbɔe wu.—Lod. 20:18.\nWoate ŋu awɔ ƒometakpekpe adzro ale si woama agba lae me (Kpɔ memama 6-8)\n6. Vi kae wòaɖe ne dzilawo kple wo viwo dzro afi si woanɔ kple wo dzi kpɔkpɔ ƒe ɖoɖowo me?\n6 Ðewohĩ asesẽ na wò be nàɖo dze kple dziwòlawo ku ɖe asitɔtrɔwo wɔwɔ le nuwo ŋu le woƒe aƒe me alo ale si wòava hiã be woaʋu ŋu. Gake ame geɖe gblɔ be esia wɔwɔ va kpe ɖe yewo ŋu ŋutɔ. Nu ka tae? Elabena ena mɔnukpɔkpɔ wo wote ŋu ɖo dze tso nya sesẽwo ŋu, woɖo to wo nɔewo bubutɔe, eye wowɔ ɖoɖo nyuiwo hafi kuxiwo va do mo ɖa. Wode dzesii be ne wolé nyawo kpɔ le dziɖeɖi kple lɔlɔ̃ me ale be ƒomea me tɔ ɖe sia ɖe gblɔ eƒe susu do ŋgɔ la, enana nyametsotsowo wɔwɔ nɔa bɔbɔe wu le wo wɔɣi. Ne dzila tsitsiwo di be yewoanɔ yewo ɖokui si ɣeyiɣi didi si wòanya wɔ hã la, eɖea vi ŋutɔ ne wodzro dzikpɔkpɔ ƒe ɖoɖo si tɔgbi ado dzidzɔ na wo ne wova hiã kpekpeɖeŋu la me kple wo viwo.\n7, 8. Nya kawo mee wòanyo be ƒomewo nadzro, eye nu ka tae?\n7 Dzilawo, le numedzodzro siawo me la, migblɔ miaƒe didiwo, ganyawo, kple nu siwo asɔ na mi la faa. Esia akpe ɖe miaƒe ƒomea ŋu woawɔ nyametsotso siwo sɔ ɖe mia nu ne eva hiã. Woadi godoo be yewoade bubu miaƒe susu ŋu ahakpɔ egbɔ be mievo le mia ɖokui me. (Ef. 6:2-4) Le kpɔɖeŋu me, ɖe nèdi be viwò ɖeka nakplɔ wò nàva nɔ eya kple eƒe ƒomea gbɔa, alo ɖoɖo bubu aɖee nèdi be woawɔ na yea? Ele be nàda asɔ eye nànyae be menye ame sia amee abu nuwo abe ale si nèle ebum ene o—eɖanye dzila alo vi o. Ate ŋu axɔ ɣeyiɣi hafi woase wò susuwo gɔme.\n8 Ele be mí katã míanyae be ne míede adaŋu hewɔ ɖoɖo nyuiwo la, míaƒo asa na kuxi geɖe. (Lod. 15:22) Esia lɔ nuƒoƒo tso atikewɔnyawo kple ame ŋutɔ ƒe didiwo ŋu ɖe eme. Ele be míadzro nyatakaka siwo le DPA ʋugbalẽvi si Yehowa Ðasefowo zãna me la hã me. Ele be ame sia ame nase atikewɔmɔnu vovovo siwo li gɔme ahatia esiwo dzi wòalɔ̃ ɖo kple esiwo dzi malɔ̃ ɖo o. Agbalẽ siawo tɔgbi kpekpeɖo ana woanya tiatia siwo amea ŋutɔ wɔ. Ameteƒenɔla le atikewɔnyawo me tiatia awɔe be ame si dzi woka ɖo nawɔ nyametsotso siwo sɔ ɣesiaɣi si wòahiã. Ele be woawɔ DPA ʋugbalẽvia ƒe fotokɔpi na ame sia kple ame siwo le ame tsitsia dzi kpɔm ale be woate ŋu awɔ eŋu dɔ ne eva hiã. Ame tsitsi aɖewo tsɔa agbalẽvi ma kpena ɖe woƒe agbalẽ veviwo abe nugblẽfexeɖoɖogbalẽ, gadzraɖoƒegbalẽwo, kple agbalẽ vevi bubuwo ŋu.\nTENƆNƆ ÐE NƆNƆME SESẼWO NU\n9, 10. Tɔtrɔ kawoe ate ŋu akpɔ ŋusẽ ɖe kpekpeɖeŋu si wonaa dzila tsitsiwo dzi?\n9 Zi geɖe la, ƒomea me tɔwo dina be dzila tsitsiwo nanɔ wo ɖokuiwo si va se ɖe afi si wòanya wɔ le, eye dzilawo hã daa asi ɖe edzi. Ne ŋutete le wo ŋu be woaɖa nu, adzra aƒea me ɖo, ano woƒe atikewo ɖe ɣeyiɣi dzi, eye woado ka kple amewo la, ke mahiã be wo viwo naxɔ nu mawo katã ƒe ablɔɖe le wo si o. Gake ne ɣeyiɣiawo va le yiyim eye dzilawo megate ŋu le zɔzɔm nyuie o, alo womate ŋu ayi aɖaɖi asi o, alo wova le nu ŋlɔm be kabakaba la, ke ahiã be wo viwo nawɔ ɖoɖo bubuwo atsɔ akpɔ nɔnɔmea gbɔe.\n10 Ame tsitsiwo ate ŋu atɔtɔ alo woalé blanui. Womaganɔ nu sem, anɔ nu kpɔm, alo anɔ ŋku ɖom nuwo dzi nyuie o, eye afɔdzidede kple aɖuɖɔɖɔɖɔ ƒe kuxiwo nanɔ fu ɖem na wo. Ne lãmesẽkuxi mawo do mo ɖa la, ahiã be woadi atikewɔlawo ƒe kpekpeɖeŋu kaba. Ahiã be wo viwo nawɔ ɖoɖo woayi kɔdzi. Ne eva ɖo afi aɖe la, ahiã be woakpɔ nanewo siwo dzilawo ŋutɔ tea ŋu wɔna tsã la gbɔ na wo. Be woakpɔ dzilawo gbɔ nyuie la, ate ŋu ahiã be ɖeviawo naƒo nu ɖe wo nu, akpe agbalẽviwo ɖo na wo, akɔ wo kple ʋu ayi kɔdzi kple bubuawo.—Lod. 3:27.\n11. Nu kawoe woawɔ be wòanɔ bɔbɔe na dzilawo be woatrɔ ɖe nɔnɔmeawo ŋu?\n11 Ne dziwòlawo ƒe nɔnɔmea mate ŋu aɖɔ ɖo o la, ahiã be miawɔ asitɔtrɔwo le beléle na wo kple afi si woanɔ ŋu. Minɔ asitɔtrɔawo wɔm vivivi le ale si nɔnɔmea biae nu. Ne miele didiƒe tso mia dzilawo gbɔ la, ɖe wòanya wɔ be Ðasefo alo aƒelika aɖe nanɔ wo gbɔ yim edziedzi ahanɔ ale si nuwo le la ta kam na mia dometɔ aɖea? Nuɖaɖa kple aƒea me dzadzraɖo me koe wohiã kpekpeɖeŋu lea? Ðe tɔtrɔ aɖewo wɔwɔ le nuwo ŋu le aƒea me ana tsaɖiɖi, tsiléle, alo nu bubu aɖewo wɔwɔ nanɔ bɔbɔe na wo wua? Ðewohĩ nu si dzila tsitsiwo hiã koe nye be ame aɖe nava nɔ kpekpem ɖe wo ŋu le aƒea me. Gake ne womanɔ dedie ne woawo ɖeɖe wole aƒea me o la, ke ele be woadi ame wòanɔ wo gbɔ koŋ. Aleke kee wòɖale o, anyo be miawɔ ɖoɖo siwo asɔ ɖe mia gbɔ nɔnɔmewo nu. *—Mixlẽ Lododowo 21:5.\nALE SI AME AÐEWO LE KUXIAWO GBƆ KPƆMEE\n12, 13. Aleke vi tsitsi siwo le didiƒe tso wo dzilawo gbɔ ate ŋu ayi edzi anɔ bubu dem wo ŋu ahanɔ be lém na wo?\n12 Vi siwo lɔ̃a wo dzilawo dina be woanɔ dedie. Ne wonya be yewole be lém na yewo dzilawo nyuie la, woƒe dzi dzea eme. Gake le susu aɖewo ta la, vi tsitsi geɖe kple wo dzilawo dome didi. Wo dometɔ aɖewo zãa woƒe mɔkeɣiwo ɖia tsa yia wo dzilawo gbɔ be woakpe asi ɖe wo dzi kpɔkpɔ ŋu ahawɔ aƒemedɔ siwo meganya le wɔwɔm na wo o la na wo. Kaƒoƒo na dzilawo edziedzi—alo gbe sia gbe gɔ̃ hã ne anya wɔ—lɛtaŋɔŋlɔ na wo, alo e-mail ɖoɖo ɖe wo ana woaka ɖe edzi be yewo viwo lɔ̃ yewo.—Lod. 23:24, 25.\n13 Afi ka kee nèɖale o, ehiã be nàtso nya me le ale si nàkpɔ dziwòlawo ƒe gbe sia gbe nuhiahiãwo gbɔ na woe ŋu. Ne èle didiƒe tso wo gbɔ, evɔ wonye Ðasefowo la, ɖo dze kple woƒe hamemetsitsiwo nàbia aɖaŋuɖoɖo tso wo gbɔ. Ƒo wo katã ta la, do gbe ɖa tso nɔnɔmea ŋu. (Mixlẽ Lododowo 11:14.) Ne dziwòlawo menye Ðasefowo o gɔ̃ hã la, ele be ‘nàbu fofowò kple dawò.’ (2 Mose 20:12; Lod. 23:22) Kakaɖedzitɔe la, menye nyametsotso ɖeka tɔgbie ƒomewo katã awɔ o. Ame aɖewo wɔa ɖoɖo wo dzila tsitsiwo ʋuna va nɔa wo gbɔ alo va nɔa teƒe si te ɖe wo ŋu. Gake menye ɣesiaɣie esia nya wɔna o. Dzila aɖewo medina be yewoanɔ yewo vi tsitsiwo kple woƒe ƒomewo gbɔ o; wodina be yewoanɔ yewo ɖokui si be yewoaganye agba na wo o. Ate ŋu adzɔ be ga le dzilawo si, eya ta woadi be yewoanɔ yewoƒe aƒe me anɔ fe xem na yewo dzikpɔlawo.—Nyagb. 7:12.\n14. Kuxi kae ate ŋu adze ŋgɔ ame si koŋ le dzilawo dzi kpɔm?\n14 Le ƒome geɖewo me la, edze abe vi ɖeka dzi koe beléle na dzila tsitsi ƒe agbaa va tsina ene—vevietɔ wo dometɔ si tsɔ wo gbɔ. Gake ehiã be ame si koŋ le dzilaawo dzi kpɔm nada asɔ le woƒe nuhiahiãwo kple eya ŋutɔ hã ƒe ƒomea tɔwo gbɔ kpɔkpɔ me. Seɖoƒe li na ɣeyiɣi kple nu si ame sia ame ate ŋu awɔ. Eye dzikpɔlaa ƒe nɔnɔmewo ate ŋu atrɔ, si ana wòahiã be woawɔ asitɔtrɔ le ɖoɖo siwo wowɔ va yi la ŋu. Ðe agbaa va sɔ gbɔ akpa ɖe ame ɖeka dzia? Ðe vi bubuawo ate ŋu akpe asi ɖe eŋu geɖe wu, ɖewohĩ woanɔ wo nɔewo ɖɔlim le wo dzilawo dzi kpɔkpɔ mea?\n15. Nu kae woawɔ be nu mate ame si le dzila tsitsia dzi kpɔm ŋu o?\n15 Ne ehiã be ame si le dzila tsitsia dzi kpɔm nanɔ dagbadagbam la, nu va tea eŋu. (Nyagb. 4:6) Vi siwo lɔ̃a wo dzilawo dina be yewoawɔ nu sia nu si yewoate ŋui na wo, gake ne ehiã be woanɔ dzilawo gbɔ kpɔm zã kple keli la, agbaa tea ŋu wua tsɔtsɔ na wo. Ele be vi siwo ɖo nɔnɔme sia me nada asɔ eye ne anya wɔ la, woabia kpekpeɖeŋu. Ne ame bubuwo doa alɔ wo edziedzi la, agbaa dzi aɖe kpɔtɔ vie na dzikpɔlaa.\n16, 17. Nɔnɔme sesẽ kawoe ate ŋu adze ŋgɔ viwo le wo dzila tsitsiwo dzi kpɔkpɔ me? Nu kae woate ŋu awɔ? (Kpɔ aɖaka si nye “Dzila Tsitsiwo Dzi Kpɔkpɔ Dzidzɔtɔe” hã.)\n16 Etena ɖe mía dzi vevie ne míekpɔ ale si tsitsi le nu gblẽm le mía dzila lɔlɔ̃awo ŋui. Ame geɖe siwo le wo dzila tsitsiwo dzi kpɔm léa blanui, tsia dzodzodzoe, wotɔtɔna, doa dziku, bua fɔ wo ɖokui, alo léa ame ɖe dɔme gɔ̃ hã. Ɣeaɖewoɣi la, dzila tsitsia daa gbe ɖe ame gbɔ alo nu siwo wɔm wole nɛ medea edeƒe nɛ gbeɖe o. Ne edzɔ alea la, mègado dziku o. Susu ŋuti nunyala aɖe gblɔ be: “Mɔ nyuitɔ si dzi nàto anɔ te ɖe nane si di be yeaho dziku na wò, vevietɔ nu si kpea ŋu na wò, nu ye nye be nàlɔ̃ ɖe edzi nenema. Mègabu fɔ ɖokuiwò le ale si nèle sesem le ɖokuiwò me la ta o.” Ðe wò seselelãmewo gblɔ na srɔ̃wò, ƒomea me tɔ bubu, alo xɔlɔ̃ aɖe si dzi nèka ɖo. Dzeɖoɖo kpli wo ate ŋu akpe ɖe ŋuwò nàɖe dzi ɖi.\n17 Ate ŋu aɖo ɣeyiɣi aɖe si aɖaŋu kple ŋutete si hiã le dzila tsitsia dzi kpɔkpɔ me la maganɔ ƒomea si o. Ne edzɔ alea la, ɖewohĩ ahiã be woadi kpekpeɖeŋu bubu le beléle tɔxɛ nanae ŋkeke bliboa me. Nɔvinyɔnu Kristotɔ aɖe yina ɖakpɔa dadaa ɖa le ame tsitsiwo dzikpɔƒe gbe sia gbe kloe. Egblɔ be: “Dada hiã beléle gaƒoƒo 24 gbe sia gbe, evɔ míate ŋu anɔ egbɔ alea o. Nyametsotso be míakplɔe aɖada ɖe ame tsitsiwo dzikpɔƒe menɔ bɔbɔe kura o. Esesẽ na mí wu gbɔgblɔ. Gake ema koe ade edzi wu le eƒe agbenɔɣi ƒe ɣleti mamlɛtɔ mawo me, eye eya hã se egɔme nenema.”\n18. Nu ka dzie ame siwo le wo dzila tsitsiwo dzi kpɔm ate ŋu aka ɖo?\n18 Beléle na dzila tsitsiwo ƒe agbaa tsɔtsɔ ate ŋu asesẽ eye wòate ŋu ate ɖe ame ƒe dzi dzi vevie. Míate ŋu agblɔ ale si tututu woakpɔ nya sia nya gbɔe o. Ke hã, ɖoɖo nyui wɔwɔ, nuwɔwɔ aduadu, dzeɖoɖo tso eŋu nyuie, eye ƒo wo katã ta la, gbedodoɖa tso dzi me akpe ɖe ŋuwò nàde bubu dziwòlawo ŋu. Nu mawo katã wɔwɔ ana wò dzi nadze eme be yele be lém na wo hele wo dzi kpɔm ale si dze. (Mixlẽ 1 Korintotɔwo 13:4-8.) Vevietɔ wu la, àte ŋu aka ɖe edzi be ŋutifafa si sua ame siwo bua wo dzilawo si la asu asiwò, eye Yehowa ayra wò geɖe.—Flp. 4:7.\n^ mm. 3 Ale si nuwo le le mia gbɔ ye afia tiatia siwo dzilawo kple wo viwo awɔ. Le nuto aɖewo me la, wobunɛ be esɔ be dzilawo, wo viwo, kple wo tɔgbuiyɔviwo katã nanɔ teƒe ɖeka, eye emae dzɔa dzi na wo gɔ̃ hã.\n^ mm. 11 Ne dziwòlawo ɖeɖee le aƒea me la, kpɔ egbɔ be ʋɔtruawo ƒe safuiwo le wo dzikpɔla siwo dzi mieka ɖo la si, ale be woate ŋu aʋu ʋɔa ne nane dzɔ kpata.\nDZILA TSITSIWO DZI KPƆKPƆ DZIDZƆTƆE\nNɔvinyɔnu aɖe zɔa mɔ gaƒoƒo ene hafi ɖoa dzilaawo gbɔ. Eya kple nɔvia nyɔnu etɔ̃awo le wo dzila tsitsiwo dzi kpɔm. Wo dada le Alzheimer, si nye tsitsimedɔléle si gblẽa nu le ame ƒe susu ŋu, lém. Nɔvinyɔnua gblɔ be: “Nunya si gbegbe le Yesu ƒe nya siawo me wɔa nuku nam: ‘Migatsi dzimaɖi gbeɖe le etsɔ si gbɔna la ŋu o, elabena etsɔ si gbɔna la kple ye ŋutɔ ƒe dzimaɖitsitsiwoe. Ŋkeke ɖe sia ɖe ƒe vɔ̃ la sɔ gbɔ nɛ.’ Naneke meli míawɔ atsɔ axe mɔ na dɔlélea o. Míaƒe taɖodzinue nye be míawɔ mía tɔ sinua gbe sia gbe be Papa kple Dada ƒe dzi nadze eme ale si wòanya wɔ. Wokpe fu geɖe ɖe mía ta, eye enye dzidzɔ nam be mɔnukpɔkpɔ su asinye mele be lém na wo.” Kakaɖedzitɔe la, Yehowa kpɔa ŋudzedze ɖe nɔnɔme nyui ma ŋu.—Mat. 6:34; Ps. 68:20.\nƉoe Ɖe Amewo Ɖoe Ɖe Amewo Beléle Na Dzila Tsitsiwo\nNa Nyateƒea Naɖo Wò Ƒometɔwo Ƒe Dzi Gbɔ\nƑometadedeagu—Àte Ŋu Ana Wòagavivi Wua?\nMide Bubu Ame Tsitsi Siwo Le Mia Dome Ŋu\nWò Nyawo—‘Ðe Wonyea Ɛ̃, Ganyea Aoa’?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2014\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 2014\nGBETAKPƆXƆ—TATA SI MÍESRƆ̃NA March 2014


Gbedodoɖa 7 - www.arshymnbookonline.co.uk\nAME SI YOME TIM FUTƆWO LE LA ƑE GBEDODOƉA ƑE SAFUI\nEle na ame sia be wòabla nu ŋkeke wuiene le kukuɖeɖe ƒe gbedodoɖa vevie me. Azɔ menye mɔɖeɖe na ame sia be eya ŋutɔ nadi yometila siawo ƒe ɖeɖeɖa le mɔa ɖeke dzi le xexe sia me ƒe ŋusẽa ɖeke gbɔ o. Ke eya nena Yehowa ɖeka ko nanye eŋkɔ-sela le eƒe xaxa sia me.. Ele na ame sia be wòawɔ nunyi na ame sia me, eye keke eƒe futɔ kple eyometilawo ke hã nanye gomekpɔka le egbɔ le nu sia nu me; bena Yehowa nanye eƒe aʋawɔla kple ʋɔnudrɔla le eya kple eƒe futɔwo dome.\nOo, Fofo, wò Mawu, si me amegbetɔ ɖe wò nɔnɔme nu, wò si ƒe nublanuikpɔkpɔ kple amenuveve gã nu amegbetɔwole zɔzɔm ɖo.Oo mesi wò tso, xɔ nam. Elabena meɖo futɔwo kple ŋutasẽlawoƒe agbi. Wole yonye me, ɖe nye tsɔtsrɔ̃ ŋu abe dzata, si ɖe eƒe nuléléa ɖe nu ene. Nye nku dzo le xexeame ƒe vivisesewo dzi, eye mezu aɖatsi sɔŋ sɔŋ ƒe tsilela, eye vɔvɔ̃ zu yiyi de ga nye afɔwo. O mezu lã lé ku, le vevesese ƒe aƒã dom; ale si vixela mele alẽnɔe si o la, nenemae sitsoƒea ɖeke meli nam le nye dusisi loo alo le nye bebe me wu wò nye Mawu gbagbe la o.\nWò xexeame ƒe agbe, tsi tre, ne dadalawo ƒe nublanui makpɔmakpɔ nabu. Ke menya wò, amegbetɔwo katã ƒe dzila, asiwo mee ɖeɖe le. Ne elɔ̃ la, ayɔ̀ dzimetɔtrɔ kple nublanuikpɔkpɔ ado ɖe woƒe dzime bena woagbugbɔ xɔlɔ̃ kple dadavi ƒe ŋgɔ adzem. Nenema ke ne egalɔ̃ hã aɣlam tso wo sime; elabena naneke mewu wò le wo nu ɖeɖe me o. Ɖo lɔlɔ̃ kple vitaʋlinu ɖem abɔ tsɔtsɔe bena woƒe ɖoɖowo naklo. Na woƒe tameɖoɖo gbogboawo ɖe ŋunye naka hlẽ eye woƒe adaŋudedewo nezu yali, si aʋu adzo le wogbɔ, Woƒe sɔɖoƒewo ɖe nye gbegblẽ ŋu nezu woawo ɖeɖe ƒe avuwɔƒe. Ŋukpe gbogbo nezu agbo ado ɖe wonu tegbee. O Yehowa, si nye nye aga, meda akpe nawò be neɖe nye zi ɖa tso vɔ̃ɖoɖo ɖe wo ŋuti me, bena wò aɖe kple alɔ nanɔ nu nye ɖem. Megazi kpi kpɔm be woatugum maka to hafi naxɔ nam o. Ke ɖo ŋu, nye luʋɔ kple ŋutilã; ale si nena wom la, woanɔ nenema tegbee. Dzɔ nye nu siawo ŋuti nam, bena nye kple xexeame míanɔ tomefafa ƒe ɖetifuti te. Elabena mesi wò tso, ɖi nam bena amewo nanyae be woe nye Mawu le Israel kple wò dukɔwo dome gli. Amen.